Wanita terkaya Asia rugi lebih RM52 bilion
Oleh Kosmo

30 Julai 2022, 2:00 pm
BEIJING – Wanita paling kaya di Asia, Yang Huiyan hilang lebih separuh daripada hartanya pada  tahun lalu selepas sektor hartanah China berdepan masalah aliran tunai, lapor portal berita MailOnline.
Huiyang, 41, yang merupakan  pemegang saham majoriti dan naib pengerusi syarikat gergasi hartanah China Country Garden, menyaksikan kekayaan bersihnya merosot ebih 52 peratus daripada AS$23.7 bilion (RM105 bilion) kepada cuma AS$11.3 bilion (RM50.2 bilion) pada 2021.
Nasib malang Huiyang  berterusan apabila saham Country Garden yang tersenarai di Hong Kong, susut 15 peratus pada Rabu lalu selepas syarikat itu mengumumkan akan menerbitkan saham baharu untuk mendapatkan modal.
Sektor hartanah menyumbang antara 18 hingga 30 peratus keluaran dalam negara kasar (KDNK) China  dan merupakan pemacu utama pertumbuhan ekonomi kedua terbesar di dunia tersebut.
Krisis bermula apabila pihak berkuasa China berusaha membanteras  hutang berlebihan dalam sektor hartanah pada 2020, menyebabkan pemain industri utama seperti Evergrande dan Sunac bergelut untuk membuat pembayaran dan memaksa mereka berunding dengan pemiutang bagi mengelakkan  muflis.
Pembeli di seluruh negara yang berang berikutan pembinaan tergendala  dan kelewatan hartanah disiapkan, enggan membuat bayaran gadai janji untuk rumah mereka sebelum ia siap dibina.

Walaupun Country Garden  tidak terjejas oleh kegawatan industri itu, pengumuman pada Rabu lalu menakutkan pelabur. Ia berikutan matlamat syarikat itu mahu mengumpulkan  model lebih  AS$343 juta (RM1.5 bilion) melalui penjualan saham, sebahagiannya untuk membayar hutang.
“Hasil terbitan saham ini akan digunakan untuk membiayai semula hutang luar pesisir sedia ada, modal kerja am dan pembangunan masa hadapan,” demikian menurut kenyataan Country Garden dalam satu makluman kepada bursa saham Hong Kong.
Huiyang mewarisi saham syarikat bernilai beberapa bilion  dolar ini daripada bapanya, Yang Guoqiang.
Hartawan itu memindahkan pemilikan sahamnya kepada Huiyang pada 2005, manakala beliau  menjadi wanita terkaya di Asia dua tahun kemudian semasa usianya masih muda iaitu 26 tahun,
Menjelang 2020 nilai kekayaan  Huiyang melebihi AS$20 bilion (RM88 bilion), yang mana beliau diikuti rapat oleh taikun  industri kimia, Fan Hongwei dengan anggaran kekayaan berjumlah AS$11.2billion (RM49.8 bilion). – Agensi


Elektrik terputus: 1 juta akaun pengguna terjejas bakal terima rebat
Oleh MUSTAQIM MOHAMED

30 Julai 2022, 1:49 pm
KOTA BHARU – Tenaga Nasional Berhad (TNB) akan memberikan rebat kepada 1 juta akaun pengguna yang terjejas akibat gangguan bekalan elektrik di beberapa buah negeri pada Rabu lalu.
Menteri Tenaga dan Sumber Asli, Datuk Seri Takiyuddin Hassan berkata, pengguna yang terjejas dalam kejadian tersebut merangkumi akaun domestik, industri dan komersial terutamanya melibatkan peniaga.
Menurutnya, pihak yang terlibat boleh membuat tuntutan jumlah kerugian yang dialami sepanjang kejadian tersebut kepada pihak TNB.
Takiyuddin (depan, tiga dari kiri) bersama kepimpinan Pas menyanyikan lagu kebangsaan dan parti pada Mesyuarat Agung Tahunan Pas Kawasan Kota Bharu kali ke-55 di Hotel H Elite, Kota Bharu hari ini. FOTO MUSTAQIM MOHAMED
“TNB mencatatkan sebanyak 9 juta akaun domestik di seluruh negara, namun 1 juta akaun pengguna daripada keseluruhan jumlah itu dikesan terlibat dalam kejadian berkenaan.
“Bekalan elektrik terputus berlaku pada pukul 12.39 tengah hari pada Rabu lalu dan berjaya ia dapat diatasi sepenuhnya dalam tempoh dua jam 21 minit.
“Sehubungan itu, saya akan membuat pembentangan secara terperinci berkenaan perkara ini (pemberian rebat dan kejadian bekalan elektrik putus) pada sidang Parlimen pada 4 Ogos depan,” katanya ketika ditemui pemberita selepas majlis perasmian Mesyuarat Agung Tahunan Pas Kawasan Kota Bharu kali ke-55 di Hotel H Elite, Tunjong di sini hari ini.

Mengulas lanjut, beliau yang juga Ahli Parlimen Kota Bharu berkata, pihak TNB berjaya mengambil tindakan cepat dan cekap bagi memulihkan gangguan elektrik pada hari kejadian.
Menurutnya, kejadian berpunca daripada percikan di pencawang utama di Yong Peng Utara, Johor akibat pergesekan tembaga sehingga mengakibatkan bekalan elektrik yang menyalurkan sumber tenaga dari negeri tersebut ke kawasan utara dan tengah semenanjung Malaysia terputus.
“Keadaan itu menyebabkan pihak TNB terpaksa mencatu tenaga di kawasan tertentu yang tidak kritikal bagi menstabilkan penggunaan tenaga elektrik.
“Bagaimanapun, langkah mencatu tenaga tidak melibatkan premis-premis penting seperti parlimen, hospital, balai polis dan sebagainya,” ujarnya. – KOSMO! ONLINE.


Nora Danish nak belajar silat sebab Mat Kilau
Oleh MOHD. HAIKAL ISA

30 Julai 2022, 1:51 pm
PETALING JAYA – Disebabkan kehebatan impak filem Mat Kilau: Kebangkitan Pahlawan, pelakon jelita Nora Danish, meluahkan hasrat ingin mempelajari seni mempertahankan diri silat.
Nora atau nama sebenarnya, Nora Mohd. Danish Hanif berkata, kualiti lakonan pelakon terlibat termasuk kehalusan seni persilatan dicernakan mereka dalam filem arahan Syamsul Yusof sungguh memukau.
“Selepas tengok Mat Kilau rasa nak belajar silat pun ada. Sangat cantik bunga dan langkah para pemain, hebat semuanya.
“Tangan saya basah tau tengok cerita ini. Sangat-sangat mencemaskan. Tak senang duduk dibuatnya. Macam tengok WWF (perlawanan gusti) pun ada. Setiap kali tumbukan dan sepakan mengena, kita pun jerit ‘yeay’,” kata Nora, 40, menerusi Instastory.
Pelakon yang cukup dikenali menerusi siri komedi Puteri itu turut memuji hasil kerja Syamsul Yusof sebagai pengarah filem pecah panggung tersebut.
“Pengarah pandai ambil ‘angle’ mencantikkan semua segi. Nampak sangat kemas. Goosebumps (merinding) setiap kali hero-hero kita muncul. Syabas buat semua orang terlibat dalam filem ini.

“Cuma tak puas hati kenapa Wahid (lakonan Beto Kusyairy) tumpas. Saya nak mengakui yang saya menangis apabila babak Awang (Fattah Amin) insaf dan pemilihan Mat Kilau (Datuk Adi Putra) memang tepat,” ujar isteri kepada usahawan, Mohamad Nedim Nazri itu.
Untuk rekod, Mat Kilau: Kebangkitan Pahlawan terbitan Studio Kembara sudah mencipta rekod sebagai filem paling laris dalam sejarah perfileman tempatan iaitu dengan kutipan mencecah RM90 juta selepas 33 hari tayangan. – KOSMO! ONLINE


Lapan penyangak dicekup seleweng diesel RM 174,720
Oleh KHAIRUL MOHD. ALI

30 Julai 2022, 1:03 pm
KULAI – Cubaan lapan individu warga tempatan untuk menyeludup minyak diesel bersubsidi bernilai RM174,720 gagal apabila kesemua mereka ditahan polis di kawasan perindustrian Taman Lagenda Putra, di sini, petang semalam.
Ketua Polis Daerah Kulai, Superintendan Tok Beng Yeow berkata, kesemua mereka ditahan dalam satu serbuan yang dijalankan pada pukul 3 petang.
Menurut beliau, mereka yang ditahan terdiri daripada tujuh lelaki dan seorang wanita berusia antara 28 hingga 52 tahun.
“Pegawai dan anggota polis daripada Task Force Kontraban Ibu Pejabat Polis Daerah Kulai telah menjalankan serbuan di kawasan berkenaan yang dipercayai menjalankan aktiviti penyalahgunaan minyak diesel bersubsidi.
“Dalam serbuan itu, lapan individu warga tempatan ditahan selain pelbagai barangan yang digunakan dalam aktiviti berkenaan turut dirampas,” katanya ketika dihubungi di sini hari ini.
Tambah Beng Yeow, hasil semakan mendapati kesemua lapan suspek yang ditahan tidak mempunyai sebarang rekod jenayah lampau.

“Kesemua tangkapan beserta barangan rampasan diserahkan kepada Pegawai Kementerian Perdagangan Dalam Negeri dan Hal Ehwal Pengguna (KPDNHEP) untuk disiasat mengikut Seksyen 21 Akta Kawalan Bekalan 1961.
“Polis Kulai meminta kerjasama awam yang mempunyai sebarang maklumat berkaitan aktiviti jenayah untuk tampil dan menyalurkan maklumat berkaitan kepada balai polis berhampiran,” tambahnya.-KOSMO! ONLINE.


Pemandu ekskavator terperangkap dalam tanah runtuh
Oleh MOHD. RAFIE AZIMI

30 Julai 2022, 1:16 pm
ALOR SETAR – Seorang pemandu ekskavator dipercayai terperangkap dalam jentera berat akibat kejadian tanah runtuh di sebuah tapak pembinaan di Jalan Padang Tembak, Bukit Pinang, Pokok Sena di sini pada pagi tadi.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd. Zain berkata, pihaknya menerima panggilan mengenai kejadian itu kira-kira pukul 9.37 pagi tadi.
Setakat ini katanya, kerja-kerja mencari dan menyelamat masih dijalankan.
“Setibanya di lokasi didapati terdapat runtuhan batu di kawasan tersebut dan mangsa yang berusia lingkungan 40-an merupakan pemandu ekskavator tersebut.
“Setakat pukul 11.50 pagi ini mangsa masih belum ditemui dan kerja-kerja mencari serta menyelamat giat dijalankan,” katanya ketika dihubungi di sini hari ini.
Difahamkan ketika kejadian, beberapa pekerja sedang melakukan kerja-kerja menimbun tanah di tapak pembinaan tersebut. – KOSMO! ONLINE


Hidupkan semula Rancangan Buku Hijau – Sultan Nazrin
Oleh MOHAMAD HAFIZI BIN MOHD SAID

30 Julai 2022, 1:12 pm
IPOH – Sultan Perak, Sultan Nazrin Muizzuddin Shah bertitah agar Rancangan Buku Hijau yang dilaksanakan semasa pemerintahan bekas Perdana Menteri, Allahyarham Tun Abdul Razak Hussein dihidupkan semula.
Baginda bertitah, Rancangan Buku Hijau yang dilancarkan pada 1974 itu bukan sahaja dihidupkan semula malah gagasan berkenaan wajar dikunjungi dan disuntik nafas baharu bagi mengekang kebergantungan keterlaluan terhadap bahan makanan import.
“Rancangan Buku Hijau ialah satu gagasan penting untuk mengangkat sektor pertanian tanpa menafikan kepentingan sektor lain.
“Malangnya wawasan keselamatan makanan yang dirintis oleh Tun Abdul Razak turut dikuburkan bersama jasad Tun Abdul Razak,” titah baginda sempena Majlis Sambutan Maal Hijrah 1444 Peringkat Negeri Perak di Pusat Konvensyen Casuarina @ Meru, Bandar Meru Raya di sini hari ini.
Menurut baginda, ketika Dasar Ekonomi Baru diperkenalkan pada 1970, sektor pertanian di negara kita menghasilkan 30 peratus Keluaran Dalam Negara Kasar, namun menurun kepada 10.5 peratus pada 2000.
Titah baginda jumlah tersebut terus menurun kepada 7.4 peratus pada 2020, dengan sumbangan 48 peratus bernilai RM52 bilion subsektor pertanian makanan.

“Perangkaan 2020 menunjukkan 5.3 juta hektar tanah di negara kita ialah tanah pertanian. Namun atas perkiraan komersial, hanya 900,000 hektar menyamai 17 peratus digunakan untuk menghasilkan makanan, baki 4.2 juta hektar, menyamai 83 peratus digunakan untuk tanaman kontan komoditi kelapa sawit dan getah.
“Untuk memenuhi keperluan domestik, dalam setahun Malaysia mengimport 88 peratus daging kambing bernilai RM879 juta, 76 peratus daging lembu bernilai RM2.2 bilion, mangga bernilai RM87.9 juta, kelapa bernilai RM266 juta, walaupun pokok kelapa begitu mudah tumbuh dan berbuah di bumi ini.
“Kita juga mengimport kopi, bawang, kentang, sotong, susu segar, kubis bulat, cili dan halia,” titah baginda. – KOSMO! ONLINE.


IOI Properties, Affin Bank tawar bayaran bulanan rendah beli rumah
Oleh NOR AZIAH MAT NOH

30 Julai 2022, 1:20 pm
PETALING JAYA – IOI Properties Group Berhad (IOIPG) menjalinkan kerjasama bersama Affin Bank bagi menawarkan penyelesaian kewangan kepada pembeli rumah menerusi kempen ‘Affin Home Step Fast/i loan’.
Ketua Pegawai Operasi IOIPG, Teh Chin Guan berkata, kempen itu memberi kemudahan kepada pembeli rumah serta pelabur hartanah membuat bayaran balik pinjaman setiap bulan dengan hanya membayar kadar faedah bagi lima tahun pertama.
“Penyelesaian oleh Affin Bank ini memberi peluang kepada pembeli untuk membuat bayaran balik pinjaman dengan kadar yang rendah selama lima tahun berbanding pinjaman rumah konvensional.
“Pinjaman ini dapat membantu mengurangkan bebanan pembeli rumah yang terjejas akibat pekerjaan tidak tetap, ekonomi tidak menentu dan lonjakan kadar faedah,” katanya dalam satu kenyataan hari ini.
Jelasnya, kempen berkenaan memberi ruang kepada pembeli rumah untuk mendapat tawaran margin kewangan sebanyak 90 peratus serta 5 peratus melibatkan MRTA/MRTT/CLTA/MLTT, yuran setem, yuran peguam cara dan yuran penilaian.
Selain itu, tempoh pinjaman yang diberikan pula selama 30 tahun atau sehingga peminjam berusia 70 tahun bagi hartanah kediaman bernilai RM500,000 ke atas.

Tambahnya, kempen ini meliputi pelbagai projek perumahan di bawah IOIPG termasuk di IOI Resort City Putrajaya, Bandar Puteri Puchong, Bandar Puchong Jaya, Bandar Puteri Bangi, Warisan Puteri Sepang dan 16 Sierra.
“Di negeri Johor pula melibatkan Bandar Putra Kulai, Marina Cove, The Platino dan Taman Kempas Utama,” ujarnya. – KOSMO! ONLINE.


Verstappen julang kemenangan sulung di Hungary
Oleh KOSMO!

31 Julai 2022, 11:29 pm
Budapest – Max Verstappen menjulang kemenangan sulungnya di Grand Prix (G) Hungary selepas menampilkan pemanduan cemerlang ekoran keadaan cuaca yang mencabar di Litar Hungaroring sebentar tadi.
Pemandu Red Bull Racing tersebut sukar mempercayai dia mampu menjulang kemenangan di Hungary selepas memulakan perlumbaan di petak ke-10.
Bagaimanapun, strategi penentuan tayar berikutan keadaan litar yang mula licin membuka ruang kepada Verstappen untuk meraih kemenangan di Hungary.
“Saya tak percaya untuk naik podium kerana saya hanya sasar untuk ke podium. Keadaan perlumbaan agak mencabar tetapi kami mempunyai strategi yang agak baik.
“Saya bernasib baik sempat untuk kembali dalam perlumbaan selepas jentera secara tiba-tiba berpusing terbabas ekoran keadaan litar agak licin. Apapun, saya sangat gembira kerana berjaya muncul juara di sini,” katanya.
Pemandu Ferrari, Charles Leclerc pulang hampa apabila strategi pemilihan tayar serba tidak menjadi sekali gus meragut peluangnya untuk menaiki podium selepas sekadar menamatkan saingan tempat keenam.

Pasukan Mercedes pulang dengan keputusan terbaik apabila meraih kemenangan 2-3.
Lewis Hamilton berjaya mencari penamat terbaik di tempat kedua dan George Russell yang memulakan saingan di petak hadapan mengakhiri perlumbaan di tempat ketiga. – KOSMO! ONLINE


Perlu dinamik untuk menang di Selangor
Oleh MOHD YUNUS YAKKUB

31 Julai 2022, 11:48 pm
SHAH ALAM – Barisan Nasional (BN) Selangor perlu melakukan perubahan termasuk menerima calon baharu selaras kedinamikan bagi memastikan kemenangan di negeri ini.
Pengerusi Barisan Nasional (BN), Datuk Seri Dr. Ahmad Zahid Hamidi, Selangor adalah negeri kosmopolitan yang mendambakan perubahan drastik dan bukan retorik serta perlu ditangani dengan luar biasa.
“Selangor terutama pengundi muda berusia 18 hingga 40 tahun adalah kira-kira 54 peratus di kalangan mereka.
“Sudah tiba masanya, orang-orang lama beri peluang kepada orang baharu untuk menjadi calon.
“Zaman kita jadi wakil rakyat, mereka inilah membantu kita, zaman kita telah lepas dan kita pula harus membantu muka baharu untuk menang,” katanya ketika berucap merasmikan penutupan Konvokesyen BN Selangor di Pusat Konvokesyen Setia City, malam ini.
Jelas Zahid, kemenangan di Melaka dan Johor sebelum ini tidak boleh dijadikan acuan sebaliknya perlu melakukan ‘game charger’.

“Selangor banyak tokoh termasuk golongan profesional dari anak Selangor dan orang politik harus berjiwa besar kalau mahu mengembalikan Selangor kepada BN.
“Oleh kerana kita telah lama jadi ‘warlord’, kalau ada golongan profesional mahu masuk, kita suruh orang cawangan sekat jangan terima dia. Selangor, kalau mahu menang berubahlah dan terima sesiapa yang taat parti,” katanya.
Mengulas mengenai pelantikan Menteri Kewangan, Tengku Datuk Seri Zafrul Tengku Abdul Aziz sebagai Bendahari BN Selangor, Ahmad Zahid menjelaskan ini langkah permulaan beliau untuk terjun sebagai orang politik.
“Peluang itu adalah peluang terbaik bukan sahaja kerana telah dikenali tetapi tentu beliau punya hasrat untuk terlibat secara langsung dalam parti politik. Beliau (Tengku Zafrul) telah menjadi ahli UMNO cawangan Travers sejak 1993 lagi.
“Kita juga mencari tokoh ‘heavyweight’ (lain) di kalangan ahli profesional, korporat yang merupakan anak Selangor untuk kita ketengahkan,” jelasnya. -KOSMO!ONLINE


Tengku Zafrul sedia bantu kemenangan BN di Selangor
Oleh MOHAMAD NAUFAL MOHAMAD IDRIS

31 Julai 2022, 11:57 pm
SHAH ALAM- Bendahari Barisan Nasional (BN) Selangor yang baharu dilantik, Tengku Datuk Seri Zafrul Tengku Abdul Aziz akan berkhidmat dengan komited bagi memastikan kemenangan di Selangor.
Beliau berkata, pelantikan tersebut dianggap satu mandat besar baginya dan akan memikirkan pelan tertentu bagi menjayakan hasrat besar BN negeri itu.
“Terima kasih BN Pusat dan Selangor atas pelantikan jawatan ini.
“Saya akan bekerjasama dengan pucuk pimpinan BN Selangor (bagi membincangkan pelbagai pelan) dan daripada segi strategi (tawan Selangor), Tan Sri Noh (akan rancang dan susun,” katanya ringkas ketika ditemui selepas majlis penutupan Konvensyen BN Selangor di Pusat Konvensyen Setia City, malam ini.
Mengulas lanjut, Tengku Zafrul menyerahkan kepada kebijaksanaan kepimpinan BN pusat dan negeri untuk melantiknya menjadi calon untuk bertanding di mana-mana kerusi Parlimen atau Dewan Undangan Negeri (DUN) Selangor dalam Pilihan Raya Umum ke-15 (PRU-15) kelak.
“Jadi calon ke tidak, yang penting kita (BN Selangor) bersama, Insya-Allah dapat menang kembali Selangor,” jelasnya. – KOSMO! ONLINE


Suami biar isteri ‘gelek’ punggung promosi produk adalah dayus
Oleh NOR AZIHAN MD. GHAZALI

31 Julai 2022, 8:31 pm
PETALING JAYA – Tindakan suami yang tidak menegur perbuatan isteri yang menayangkan punggung di hadapan orang ramai dengan tujuan mempromosikan produk yang dijual di media sosial disifatkan sebagai ‘dayus’.
Pendakwah terkenal, Ustaz Wadi Annuar ketika dalam satu ceramah berkata, Rasulullah menyifatkan seorang suami itu dayus kerana tidak berani menegur kemungkaran yang dilakukan isteri dan juga anak-anak.
“Bayangkan ramai orang tengok video isteri dia, lagi ramai orang kongsi isteri dia pegang kamera rakam, tayang punggung kepada orang ramai, golek-golek punggung depan orang ramai sedangkan suami masih hidup, dan dia sebagai bapa tidak pernah menegur perbuatan itu, yang ini dipanggil oleh Rasulullah sebagai dayus.
“Dayus bermaksud suami tidak berani menegur kemungkaran yang dilakukan oleh isteri dan juga anak-anak,” ujarnya.
Menurutnya, bayangkan video tersebut yang tular di media sosial dan ditonton 18,000 hingga 26,000 orang yang memaparkan maruah isteri dia.
“Kalau suami duduk di masjid sedang baca Al Quran, malaikat sedang tulis dosa besar dia berapa orang yang telah tengok punggung isteri dia yang digelek-gelek dalam internet.

“Bayangkan ditulis dayus oleh malaikat 24 jam disebabkan video isteri kamu yang ditengok orang ramai dan kamu pula tak tegur dia.
“Video dilihat sampai cecah ratus ribu, nak viral punya pasal. Nak jual produk punya pasal, menempah ratusan ribu tahun untuk duduk dalam neraka jahanam,” ujarnya
Jelas Ustaz Wadi, bayangkan ketika Allah telah menciptakan neraka dengan beberapa kepanasan, Allah sudah panaskan ribuan tahun dengan warna tertentu dan akhirnya pintu telah menjadi hitam dan tidak boleh panas lagi.
Justeru itu, beliau menasihati individu berkenaan agar memadamkan segera video-video yang mengundang dosa dan kemarahan Allah.
“Sementara masih bernafas maksudnya pintu taubat masih terbuka, padamlah dan buanglah video-video yang mengundang dosa dan marah Allah,” katanya.
Ujarnya, para ulama menjelaskan kemuncak kepada kemurkaan Allah kepada seseorang ialah apabila Allah membiarkan seseorang itu melakukan kemungkaran dan Allah tidak pernah menegur.
“Ini kerana Allah nk biarkan kamu himpun sebanyaknya dosa dan tidak pernah beri peluang kepada kamu untuk bertaubat kepadanya sebab Allah dah benci.
“Tapi kalau Allah sayang, dia akan tegur seseorang itu termasuk campakkan hidayah kepadanya, tengah-tengah dia nak buat maksiat serta tengah-tengah perjalanan melakukan maksiat,” katanya. – KOSMO! ONLINE


Penganggur ditahan miliki pistol
Oleh OTHMAN YAHAYA

31 Julai 2022, 9:45 pm
SUNGAI PETANI – Polis menahan seorang lelaki dan merampas sepucuk pistol serta tiga butir peluru dan kelongsong di Taman Ria Jaya di sini petang semalam.
Lelaki berusia 40 tahun itu diberkas sepasukan polis Bahagian Siasatan Jenayah Ibu Pejabat Polis Daerah (IPD) Kuala Muda di tepi bangunan kedai di taman perumahan itu pada pukul 4.30 petang.
Ketua Polis Daerah Kuala Muda, Asisten Komisioner Zaidy Che Hassan berkata, kejayaan itu hasil maklumat dan risikan berkaitan penglibatan suspek dalam kegiatan tidak sihat.
“Pasukan kita yang membuat intipan di Taman Ria Jaya menemui lelaki itu dalam keadaan mencurigakan dan selepas menyedari kehadiran polis dia cuba melarikan diri.
“Suspek berjaya ditahan dan pemeriksaan menemui sepucuk pistol jenis Colts-Pt.F.A (Spec .38 Special Ctg.) berwarna hitam buatan Amerika Syarikat, tiga butir peluru dan tiga kelongsong peluru,” katanya di sini hari ini.
Kata Zaidy, semakan rekod lampau mendapati lelaki itu mempunyai 14 rekod berkaitan dadah serta jenayah samun, curi, pecah rumah, menceroboh serta kesalahan berkaitan Akta Pemulihan Dadah (APD) termasuk dikehendaki kerana melarikan diri daripada pusat pemulihan dadah.

“Kita akan membuat siasatan menyeluruh untuk mengetahui sama ada lelaki terbabit terlibat dalam kejadian menembak mati seorang lelaki di hadapan sebuah restoran di Jalan Kampung Baru di sini pada 25 Mei lalu,” ujarnya.
Tambahnya, suspek yang tidak bekerja dan menetap di Taman Sejati di sini itu didapati positif dadah jenis methamphetamine.
“Dia direman selama lima hari bermula hari ini untuk membantu siasatan di bawah Seksyen 8 Akta Senjata Api (Penalti lebih berat) 1971,” katanya. – KOSMO! ONLINE


Liga Super: NSFC pamer kebangkitan dramatik
Oleh MUHAMAD ARDIE PUTRA SUHAIMI

31 Julai 2022, 11:36 pm
PETALING JAYA – Pasukan Negeri Sembilan FC (NSFC) mempamerkan kebangkitan luar biasa selepas berjaya menewaskan Selangor FC 3-2 pada aksi Liga Super sebentar tadi.
Pada aksi di Stadium MB Petaling Jaya itu, skuad Gergasi Merah bermula garang apabila mendahului seawal minit kelapan hasil jaringan Herlison Caion yang memanfaatkan kesilapan benteng pasukan pelawat.
Pasukan Selangor kendalian Michael Feichtenbeiner terus garang selepas meraih gol kedua menerusi tandukan Yazan Al Arab pada minit ke-30 dengan menyudahkan hantaran Mukhairi Ajmal.
Bersambung pada babak kedua, skuad Hobin Jang Hobin kendalian K. Devan enggan menekan butang panik dan berusaha untuk kembali menghidupkan peluang mencuri mata berharga.
Peluang NSFC akhirnya tiba hasil gol jaringan menerusi sepakan penjuru yang dilakukan oleh Gustavo Almeida pada minit ke-66.
Penyerang import dari Brazil itu sekali lagi mempamerkan ketajaman dengan meledak gol penyamaan pada minit ke-80 untuk memastikan penjaga gol Selangor, Sam Sommerville tewas buat kali kedua.

Pemain gantian, Sean Eugene Selvaraj muncul wira dengan meledak gol kemenangan untuk NSFC pada minit ke-88 sekali gus menjadi ‘duri dalam daging’ buat bekas kelab yang diwakilinya musim lalu.
Selangor berusaha untuk bangkit tetapi keputusan 3-2 kekal sehingga tamat perlawanan. – KOSMO! ONLINE


‘Scammer’ online perdaya budak 10 tahun, curi RM148,000 daripada bapa
Oleh KOSMO!

31 Julai 2022, 9:00 pm
BANGKOK – Seorang lelaki di selatan Thailand menjadi mangsa terbaharu penipuan online atau ‘scammer’ selepas kumpulan itu memperdaya anaknya untuk memindahkan sejumlah wang, lapor laman berita Thaiger semalam.
Menurut laporan, ‘scammer’ tersebut memperdaya anak lelaki mangsa yang berusia 10 tahun untuk memindahkan wang sebanyak 1,206,000 baht (RM147,755) daripada akaun bank bapanya dari 7 hingga 25 Julai lalu.
Lelaki berusia 49 tahun yang dikenali sebagai A itu tinggal bersama anak lelakinya di wilayah Nakhon Sri Thammarat.
Kumpulan itu pada awalnya menghubungi nombor telefon A pada aplikasi LINE. Dia ketika itu membenarkan anaknya menggunakan telefon tersebut untuk pelajaran online dan bermain permainan video.
Apabila penipu berkenaan menyedari seorang kanak-kanak menjawab panggilan, mereka melihatnya sebagai peluang untuk mengambil kesempatan.
‘Scammer’ berkenaan bertanya kepada budak lelaki itu mengenai permainan video yang disukainya dan jika dia mahu memenangi mata permainan.

Selepas menjawab ‘ya’, penipu itu memberi arahan tetapi meminta mangsa untuk tidak memberitahu bapanya atas apa yang dia lakukan.
Budak lelaki tersebut pada awalnya diminta menghantar gambar kad pengenalan bapanya. Mereka kemudian memperdaya mangsa untuk membuat tujuh transaksi bank dari 7 hingga 25 Julai lalu.
Selepas berjaya mendapatkan wang sebanyak 1,206,000 baht (RM147,755), mereka menyekat nombor telefon mangsa.
A kemudian menerima pemberitahuan mengenai transaksi bank. Dia melaporkan kejadian itu dan polis masih menjalankan siasatan. – Agensi


Tengku Zafrul kini Bendahari BN Selangor
Oleh ISKANDAR SHAH MOHAMED

31 Julai 2022, 10:43 pm
SHAH ALAM – Menteri Kewangan, Tengku Datuk Seri Zafrul Tengku Abdul Aziz secara rasmi diumumkan sebagai Bendahari Barisan Nasional (BN) Selangor yang baharu berkuat kuasa serta.
Beliau menggantikan Datuk Seri Jamal Md. Yunos yang kini menyandang Ketua Komunikasi BN negeri.
Perkara iti diumumkan Pengerusi Jawatankuasa Penyelarasnya, Tan Sri Noh Omar dengan langkah itu dianggap sebagai rombakan terbaharu yang dipersetujui semua parti-parti komponen.
“Kita melakukan rombakan berkenaan bagi  memberi semangat baharu kepada BN Selangor.
“Bendahari baharu kini adalah Tengku Zafrul manakala Jamal pula menjadi Ketua Komunikasi,” katanya ketika menyampaikan amanat pada majlis penutup Konvensyen BN Selangor di Pusat Konvensyen Setia City di sini, malam tadi.
Noh (enam kiri) menyerahkan surat lantikan Bendahari BN Selangor kepada Tengku Zafrul (lima kanan) pada Konvokesyen BN Selangor, hari ini. FOTO: ZULFADHLI ZAKI
Penutupan konvensyen selama sehari itu dirasmikan Pengerusi BN yang juga Presiden UMNO, Datuk Seri Dr. Ahmad Zahid Hamidi.

Pada 18 Julai lalu, Kosmo! melaporkan kesediaan Jamal melepaskan jawatan itu bagi memberi laluan kepada Tengku Zafrul.
Dalam pada itu, Noh yang juga Pengerusi Perhubungan UMNO negeri dalam amanatnya meminta semua akar umbi mencekal semangat jitu untuk merampas semula Selangor pada pilihan raya umum akan datang.
“Tiada benda yang mustahil dalam politik  terutama di negeri ini dan kita boleh mengubah senario sedia ada.
“Di bawah pimpinan presiden, kita yakin mampu menang dan rakyat sudah kembali kepada BN selepas menilai kegagalan parti lain untuk mentadbir negara sebelum ini,” katanya. – KOSMO! ONLINE


Kerajaan beri RM1 juta martabatkan seni silat
Oleh DIYANATUL ATIQAH ZAKARYA

31 Julai 2022, 10:30 pm
MELAKA – Kerajaan mengumumkan pemberian dana sebanyak RM1 juta kepada Persekutuan Silat Kebangsaan Malaysia (Pesaka) pada Majlis Penutup Kejuaraan Pencak Silat Dunia Ke-19 Tahun 2022 di sini, hari ini.
Perdana Menteri, Datuk Seri Ismail Sabri Yaakob berkata, sumbangan tersebut adalah bagi menghargai dan membantu pertubuhan itu mengembangkan silat ke persada dunia.
“Sukacitanya, pada malam ini saya mengumumkan dana sebanyak RM1 juta kepada Pesaka.
“Ini adalah salah satu bentuk penghargaan kepada pesilat dalam negara dan membantu Pesaka mengembangkan seni silat di persada dunia,” katanya ketika berucap pada Majlis Penutup Kejuaraan Pencak Silat Dunia Ke-19 Tahun 2022 di Pusat Dagangan Antarabangsa Melaka (MITC) di sini, hari ini.
Dalam pada itu beliau berkata, penganjuran kejuaraan itu juga merupakan satu penghormatan besar kepada negara sebagai tuan rumah kepada lebih 40 buah negara yang mengambil bahagian.
“Malaysia berbangga dan berbesar hati kerana dapat menganjurkan pertandingan sukan bertaraf dunia dan berharap lebih banyak lagi acara sukan berprestij seumpama ini dapat dianjurkan.

“Silat kini berkembang luas bukan hanya di rantau ini tetapi juga negara-negara lain di dunia yang tidak berkongsi budaya dan adat resam sama,” katanya.
Beliau berkata, seni warisan itu terbukti mampu menjadi jambatan budaya Melayu Nusantara dengan dunia luar melalui ratusan ribu ahli terdiri dari benua Eropah, Asia Tengah, Asia Timur dan Afrika. – KOSMO! ONLINE


Silat Dunia: Adib diarah undur diri pada perlawanan akhir
Oleh AMRAN MULUP

31 Julai 2022, 8:47 pm
MELAKA – Keputusan mengarahkan pesilat negara, Mohammad Khairi Adib Azhar menarik diri sewaktu menentang Aniq Asri Mohammad Yazid dari Singapura bagi Kelas B dalam perlawanan akhir Kejuaraan Pencak Silat Dunia Ke-19 di Pusat Dagangan Antarabangsa Melaka (MITC), Ayer Keroh di sini, hari ini adalah tepat.
Presiden Persekutuan Silat Kebangsaan (Pesaka), Datuk Megat Zulkarnain Omardin berkata, beliau terpaksa turun dari pentas dan meminta Mohammad Khairi Adib mengundur diri seminit sebelum tamat, setelah melihat juri yang mengadili pertarungan itu berlaku tidak adil.
Menurutnya, seluruh rakyat Malaysia yang menyaksikan pertarungan itu melihat catatan markah Mohammad Khairi Adib tidak bergerak, walaupun pesilat itu banyak melakukan pukulan dan tendangan yang sepatutnya diberikan mata.
“Saya bertanggungjawab menyuruh Adib mengundur diri setelah melihat catatan markah di papan elektronik tidak bergerak dan kita boleh lihat banyak serangan-serangan yang jelas tidak dikira oleh juri.
“Serangan yang dilakukan bukan ditepis atau pun serangan melindungi juri, sebaliknya ia disertakan dengan bunyi seperti tendangan tepat sehingga menyebabkan pesilat lawan berundur ke belakang.
“Saya menyuruh Adib mengundur diri daripada meneruskan perlawanan adalah berdasarkan peraturan yang menyebut pasukan yang bertanding dibenarkan untuk mengundur diri atas sebab-sebab yang kita fikir adalah munasabah,” katanya.

Beliau berkata demikian dalam sidang akhbar khas untuk mengulas kekecohan yang berlaku di Arena 1 apabila Mohammad Khairi Adib diarahkan untuk turun dari pentas, seminit sebelum perlawanan tamat ketika kedudukan mata 7-16 gara-gara kelemahan mutu pengadilan juri yang bertugas.
Insiden itu mencetuskan rasa tidak puas hati dalam kalangan pengurus, jurulatih, pesilat dan penonton yang membantah juri. Keadaan tegang hampir 10 minit malah ada botol minuman dilontarkan ke tengah gelanggang dari tempat penonton.
Mengulas lanjut, Megat Zulkarnain berkata, kontinjen silat negara telah mengemukakan bantahan dan turut memohon perlawanan semula kepada Perwakilan Teknikal Antarabangsa (ITD).
“Sama ada mereka menerima atau menolak, kita hanya menunggu dan bersedia menerima sebarang keputusan jika tidak memihak kepada Adib,” ujarnya. – KOSMO! ONLINE


Budak lemas: Bapa hairan rakan seolah-olah sembunyi sesuatu
Oleh KHAIRUL MOHD. ALI

31 Julai 2022, 8:13 pm
JOHOR BAHRU – Bapa kepada kanak-kanak yang ditemui mati lemas di Sungai Plentong di sini mahu siasatan terperinci dijalankan bagi mengetahui punca sebenar yang berlaku terhadap anaknya.
Muhammad Salleh Abdullah, 51, berkata, dia dan keluarga bagaimanapun reda dengan apa yang berlaku terhadap anak keempat lapan beradik, Rizat, 9.
“Selepas isteri beritahu Rizat tak pulang lagi selepas keluar bermain bersama rakan-rakan pada Jumaat lalu, saya dan sekeluarga terus mencarinya termasuk pergi ke rumah rakan sepermainannya bertanyakan di mana Rizat.
“Namun perkara pelik berlaku apabila kedua-duanya mereka enggan bekerjasama dan memberitahu dengan lanjut di mana Rizat berada sebaliknya bertindak mengunci pintu kediaman masing-masing sehingga ke hari ini,”katanya ketika ditemui Kosmo! di Flat Daisi, Plentong di sini hari ini.
Mengulas lanjut, Muhammad Salleh berkata, Rizat merupakan seorang budak yang sangat aktif selain jenis yang tidak melekat duduk di rumah.
Tambah Muhammad Salleh lagi, tindakannya itu bukan bertujuan untuk menyalahkan mana-mana pihak sebaliknya hanya mahu mendapatkan kepastian apa sebenarnya yang berlaku sehingga anaknya lemas di sungai berkenaan.

“Rizat tidak pandai berenang, jadi saya cuma mahu tahu apa yang berlaku, adakah dia terjatuh sendiri atau ada sebab-sebab lain sehingga perkara buruk menimpanya,” katanya.
Sementara itu, Muhammad Salleh memaklumkan sebelum mayat anaknya ditemui, dia terlebih dahulu telah pergi ke sungai tersebut kerana terasa seperti ‘dipanggil’ untuk ke lokasi berkenaan.
“Pagi tadi, dalam pukul 8 pagi saya pergi ke sungai itu dan dalam hati seperti berkata ‘Rizat ada dekat sini’. Saya kemudian pulang ke rumah sebelum tidak lama mendapat panggilan telefon daripada seorang rakan yang memberitahu Rizat sudah ditemui dan benar, di lokasi saya kunjungi pagi tadi,” ujarnya lanjut.
Terdahulu, Ketua Polis Daerah Seri Alam, Superintendan Mohd. Sohaimi Ishak dilaporkan berkata, mayat kanak-kanak itu ditemukan pada pukul 11.30 pagi oleh seorang awam. -KOSMO! ONLINE


Mati ketika menjaring di Pantai Morib
Oleh MOHD YUNUS YAKKUB

31 Julai 2022, 7:15 pm
KUALA LANGAT – Kegembiraan tiga sekawan menjaring ikan di Pantai Morib bertukar tragedi dengan seorang daripadanya ditemui lemas, hari ini.
Mangsa seorang lelaki berusia 60 tahun dan bekerja sendiri itu ditemui orang awam kira-kira pukul 12.15 tengah hari sebelum memaklumkan kepada pihak polis.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, berdasarkan siasatan mangsa dan dua rakannya datang dari Gombak ke pantai tersebut bagi menjaring ikan.
Katanya, mereka berjalan kaki di pantai tersebut yang ketika itu air lautnya berada di paras bahu dan berpecah haluan masing-masing untuk menjalankan aktiviti menjaring.
“Ketiga- tiga mereka berjanji untuk berkumpul selepas dua jam namun didapati mangsa didapati tidak kelihatan.
“Ekoran itu, dua rakan lelaki itu kemudian mencari mangsa sebelum melihat orang ramai berkumpul dan memaklumkan terdapat orang mati lemas,” katanya dalam kenyataan hari ini.

Kata Ahmad Ridhwan, dua rakan mangsa seterusnya menghampir lokaliti itu dan mengesahkan mayat itu adalah rakan mereka.
Ujarnya, mayat mangsa telah dihantar ke Hospital Banting untuk bedah siasat.
“Siasatan lanjut masih dijalankan dan kes diklasifikasikan sebagai mati mengejut.
“Orang ramai dinasihatkan sentiasa berwaspada dan mengambil langkah keselamatan sewajarnya ketika menjalankan aktiviti di air terutama laut,” katanya. – KOSMO! ONLINE


AUG2022: Hanya empat ‘panahan’ emas mengena
Oleh MUHAMMAD ZUHAILY BADLISHAH

31 Julai 2022, 8:03 pm
UBON RATCHATHANI – Hasrat untuk melihat skuad memanah negara menyapu bersih 10 pingat emas yang ditawarkan pada Sukan Universiti ASEAN (AUG) 2022 gagal menjadi kenyataan.
Ia selepas skuad negara hanya berupaya ‘memanah’ empat emas daripada 10 aksi final yang disertai pada saingan yang berlangsung di Stadium PAO hari ini.
Kem memanah sebelum ini diramal mampu membutirkan pingat emas ke-35 Malaysia, namun sebaliknya berlaku apabila gagal mencapai sasaran lima emas ditetapkan oleh Kementerian Pengajian Tinggi (KPT).
Emas pertama dihadiahkan dalam acara recurve berpasukan wanita gandingan Nur Syaqiera Mashayikh, Nuramalia Hanessha Mazlan dan Nur Afisa Abdul Halil selepas menewaskan trio Thailand 6-2.
Selepas itu, giliran Ahmad Afiq-Syaqiera pula memberikan emas kedua menerusi berpasukan campuran sebelum Muhamad Zarif Syahiir ZolkepelI menang 6-2 ke atas Prastyadi Alviyanto Bagas pada final acara recurve individu lelaki.
Emas keempat hadir melalui compound berpasukan wanita dibarisi trio, Iman Aisyah Norazam, Kayalvhily dan Nuraqilah Khairul yang mengetepikan wakil Thailand 229-227.

Secara keseluruhan, skuad memanah recurve dan compound negara berjaya memenangi empat pingat emas, lima pingat perak dan satu pingat gangsa. – KOSMO! ONLINE


Siasatan bekalan elektrik terputus tentukan rebat pengguna
Oleh PETAH WAZZAN ISKANDAR

31 Julai 2022, 7:04 pm
PUTRAJAYA – Kementerian Tenaga dan Sumber Asli memaklumkan siasatan berhubung kejadian gangguan bekalan elektrik melibatkan beberapa kawasan di beberapa negeri di Semenanjung Malaysia pada Rabu lalu, dijangka selesai dalam masa satu bulan daripada tarikh kejadian.
Menterinya, Datuk Seri Takiyuddin Hassan berkata, Suruhanjaya Tenaga (ST) dan Tenaga Nasional Berhad (TNB) masih menjalankan siasatan dalam pelbagai aspek selain meneliti dan menentukan sama ada kejadian tersebut mematuhi Standard Prestasi Perkhidmatan (GSL) TNB atau sebaliknya.
Katanya, siasatan bagi memastikan punca dan kesan gangguan, pematuhan GSL dan seterusnya akan menjadi asas penentuan sama ada pelanggan yang terlibat layak diberikan rebat atau pun tidak.
“Siasatan melalui GSL merupakan dokumen Standard Prestasi Perkhidmatan yang telah ditetapkan Suruhanjaya Tenaga dalam memastikan kualiti bekalan elektrik dan perkhidmatan yang diberikan oleh TNB dalam keadaan yang terbaik.
“Sekiranya pihak TNB gagal mematuhinya, penalti akan dikenakan dalam bentuk rebat kepada pengguna yang terlibat,” katanya dalam satu kenyataan hari ini.
Takiyuddin berkata, bagaimanapun, keputusan muktamad kelayakan pelanggan untuk mendapatkan rebat adalah tertakluk kepada hasil siasatan yang sedang dijalankan.

“Pelaksanaan GSL diwujudkan bagi menjaga kepentingan pengguna dan meningkatkan prestasi perkhidmatan TNB. Standard Prestasi Perkhidmatan bekalan elektrik ini boleh didapati di laman sesawang Suruhanjaya Tenaga,” katanya.
27 Julai lalu, Kosmo! Online melaporkan kira-kira sejuta pengguna di beberapa buah negeri di Semenanjung Malaysia dilaporkan terjejas berikutan gangguan bekalan elektrik yang tercetus mulai pulul 12:39 tengah hari.
Bagaimanapun, bekalan elektrik dapat dipulihkan secara berperingkat seawal 20 minit hingga 2 jam 21 minit, iaitu tidak melebihi GSL terkini yang telah diluluskan pada 22 September 2020. – KOSMO! ONLINE


Berang dipecat, pekerja guna jengkaut musnah bangunan binaan sendiri
Oleh KOSMO!

31 Julai 2022, 8:00 pm
OTTAWA, KANADA – Seorang pekerja di Kanada bertindak menggunakan jengkaut untuk memusnahkan sebuah bangunan yang dibinanya kerana tidak berpuas hati akibat dipecat, lapor akhbar Mirror UK, semalam.
Seorang penduduk merakam kejadian tersebut ketika jengkaut itu menghancurkan bangunan di tepi tasik Pride of Rosseau Marina di Ontario.
Bangunan lain dilaporkan turut terjejas dengan seorang penduduk tempatan berkata bahawa kerosakan itu menelan belanja berjuta-juta dolar untuk dibaiki.
Polis turut dikerah ke lokasi kejadian, di mana seorang lelaki berusia 59 tahun kemudian didakwa melakukan ‘perbuatan khianat bernilai AS$5,000 (RM22,252)’ berhubung kejadian itu.
Dia dijadualkan hadir di mahkamah pada tarikh yang bakal ditetapkan.
Bangunan syarikat Pride Marine Group itu menawarkan perkhidmatan penyimpanan, perkhidmatan dan pembaikan bot.

Ia berpusat di antara tiga tasik besar Muskoka termasuk Rosseau, Muskoka dan Joseph yang merupakan destinasi musim panas popular untuk golongan kaya.
“Seorang pekerja yang tidak berpuas hati kerana dipecat dari pangkalan kapal persiaran berhampiran rumah tasik kami memusnahkan seluruh kawasan itu menggunakan jengkaut.
“Lebih satu bangunan telah rosak dan kos pembaikan dijangka menelan berjuta-juta dolar,” kata pemilik marina SWS Muskoka, Geordie Newlands kepada akhbar Calgary Herald. – Agensi


Liga Premier: Kelantan FC benam Kuching City FC 2-0
Oleh MUSTAQIM MOHAMED

31 Julai 2022, 7:28 pm
KOTA BHARU – Kelantan FC terus menerajui saingan Liga Premier apabila berjaya menewaskan Kuching City FC dengan jaringan 2-0 di Stadium Sultan Muhammad IV di sini sebentar tadi.
Perlawanan seimbang dalam tempo sederhana dengan kedua-dua pasukan dilihat berhati-hati mengatur serangan ke kubu masing-masing sebaik perlawanan dimulakan.
Kem tuan rumah mengambil langkah untuk membuat dua pertukaran awal pada separuh masa pertama dengan memasukkan penyerang, Nixon Guylherme Rocha Brizolara dan pemain tengah, Shahrul Igwan Samsudin.
Pertaruhan Ketua jurulatih skuad The Red Warriors (TRW), Rezal Zambery Yahya itu dilihat berjaya mengubah rentak permainan pasukan tuan rumah yang dilihat lebih yakin mengatur serangan.
Tuah berpihak kepada Kelantan FC apabila dihadiahkan sepakan penalti yang disudahkan dengan baik oleh Nixon Guylherme pada masa kecederaan separuh masa pertama
Situasi kecoh seketika sehingga penyerang Kuching City FC, Abu Kamara diperintah keluar padang selepas menerima kad kuning kedua selepas melakukan provokasi di bangku simpanan Kelantan FC.

Pengadil perlawanan, Muhammad Almi Abdullah dapat mengawal keadaan sebelum menamatkan separuh masa pertama dengan keputusan semasa 1-0.
TRW terus mengasak kubu lawan sebaik wisel separuh masa kedua dibunyikan.
Pemain tengah Kelantan FC, Mohamad Ikhwan Yazek berjaya menyudahkan bola umpanan Syed Sobri Syed Mohd dengan satu rembatan lerek menewaskan penjaga gol lawan, Shaiful Wazizi Mohammad pada minit ke-73.
Kedudukan 2-0 kekal hingga ke wisel penamat perlawanan dan kedudukan itu menyaksikan TRW terus menerajui Liga Premier manakala Kuching City FC pada tangga keempat liga. – KOSMO! ONLINE


AUG2022: Skuad olahraga puas raih 11 emas
Oleh MUHAMMAD ZUHAILY BADLISHAH

31 Julai 2022, 8:22 pm
UBON RATCHATHANI – Skuad olahraga negara pulang ke tanah air hari ini dengan penuh rasa berbangga menerusi kejayaan barisan atletnya sepanjang kempen Sukan Universiti ASEAN (AUG) 2022.
Saingan hari terakhir olahraga semalam menyaksikan Malaysia mengutip dua lagi pingat emas menjadikan keseluruhan 11 emas sepanjang empat hari acara yang berlangsung di Stadium Sisaket City.
Dua pingat emas terakhir hadir menerusi Queenie Ting dalam acara lempar cakera dan R. Kirthana yang mencipta kejutan menjuarai saingan lompat tinggi.
Pengurus olahraga AUG, Malik Tobias berkata, secara keseluruhan 11 emas, 24 perak dan lima gangsa berjaya diraih sekali gus mengatasi pencapaian tiga edisi terdahulu.
“Alhamdulillah semua atlet memberikan aksi yang terbaik pada edisi ini untuk melepasi sasaran tujuh emas. Hari terakhir semalam kita sasar dua emas dan kita berjaya.
“Kita capai 11 emas, itu satu pencapaian yang sangat baik dan saya fikir ini adalah hasil daripada semua pihak termasuk pihak pengurusan, jurulatih dan juga atlet sendiri yang memberi fokus terbaik,” katanya.

Queenie yang merupakan pemegang rekod kebangsaan meraih emas dengan catatan 52.36 meter (m), berjaya meraih pingat emas selepas melakukan lemparan sejauh 49.44m mengatasi rakan senegara, Nur Atiqah Sufiah Hanizam.
Kejayaan tersebut menyuntik motivasi tambahan buat pemenang pingat perak Sukan SEA Vietnam 2021 itu memberikan aksi lebih baik pada Sukan Perpaduan Islam 2022 di Konya, Turki bermula 9 Ogos ini.
Kirthana pula meraih emas selepas berjaya mengatasi had ketinggian 1.54m, mengatasi rakan senegara, Ng Yu Jie. – KOSMO! ONLINE


AUG2022: Pengadil ‘rompak’ tiga mata Malaysia
Oleh MUHAMMAD ZUHAILY BADLISHAH

31 Julai 2022, 7:35 pm
UBON RATCHATHANI – Skuad bola sepak negara terlepas peluang untuk menempah tiket awal ke final acara ‘ibu pingat emas’ itu pada edisi ke-20 Sukan Universiti ASEAN (AUG) 2022.
Ia selepas juara bertahan, Thailand yang ketinggalan dua gol, bangkit mencatat seri 2-2 dengan Malaysia pada aksi kedua di Stadium Universiti Ubon Ratchathani Rajabhat sebentar tadi.
Antara faktor adalah disebabkan banyak keputusan pengadil dari Myanmar, Kyaw Zall Lwin yang dilihat lebih memihak tuan rumah dalam babak kedua termasuk memberikan sepakan penalti kepada Thailand.
Ketua jurulatih bola sepak AUG, Ridzuan Abu Shah mengakui, sepakan penalti itu secara tidak langsung telah menjejaskan perancangan pasukannya dalam aksi tersebut.
“Saya berterima kasih kepada pemain kerana menterjemahkan taktikal yang dirancang dengan cukup baik dalam perlawanan ini.
“Mungkin sepakan penalti dan sepakan percuma yang diberikan kepada pasukan lawan mengganggu konsentrasi pemain,” katanya selepas tamat perlawanan.

Dalam aksi itu, Malaysia memperoleh dua gol menerusi penyerang, Mohd. Alief Najmi Mohd. Radzi seawal minit kelapan dan Muhammad Zulkarnain Mohd. Nasir pada minit ke-41.
Bagaimanapun, Thailand bangkit meledak dua gol di babak kedua menerusi sepakan penalti Kasitinard Sriphirom (m-50) dan Adunlikhit Saengdaeng yang menyudahkan sepakan percuma pada minit ke-77.
Keputusan seri itu menyaksikan Malaysia kini kekal di tangga kedua, empat mata sama dengan Thailand, namun dipisahkan menerusi jumlah perbezaan gol.
Malaysia yang membuka kempen dengan kemenangan 2-1 ke atas Myanmar sebelum ini perlu mengelak daripada tewas kepada Laos dalam aksi terakhir liga sepusingan untuk melayakkan diri ke pentas final. – KOSMO! ONLINE


Noor Nabila padam gambar nikah
Oleh KOSMO!

31 Julai 2022, 7:15 pm
PETALING JAYA – Rumah tangga usahawan yang juga kakak kepada selebriti terkenal, Neelofa, Noor Nabila menjadi teka-teki lagi apabila wanita itu memadam semua foto di media sosial bersama suaminya, Engku Emran Engku Zainal Abidin semalam.
Lebih menjadi tanda tanya apabila Nabila, 37, memuat naik beberapa perkongsian berupa petikan kata-kata tentang hubungan dan perasaannya sebagai seorang isteri.
Malah, Noor Nabila turut memuat naik petikan tentang kehadiran yang tidak dihargai.
“Anda layak dapat seseorang yang berasa betul. Seseorang yang membalas cinta anda, yang memelihara cinta anda. Seseorang yang jatuh cinta kerana mencintai anda,” ungkap beberapa petikan dalam ayat tersebut.
Sebelum ini, status hubungan antara Noor Nabila dan Engku Emran mula diperkatakan selepas pasangan itu dilihat jarang berkongsi gambar bersama-sama di media sosial.
Bagaimanapun, usaha Kosmo! untuk mendapatkan kenyataan berhubung perkara itu daripada Noor Nabila tidak berjaya apabila mesej dihantar tidak berbalas.

Status hubungan pasangan itu bukan kali pertama menjadi spekulasi ramai selepas ada mengatakan hubungan mereka bermasalah.
Namun, Noor Nabila ketika itu menafikan dakwaan tersebut dan memberitahu rumah tangganya bersama suami berada dalam keadaan baik.
Kata Nabila, dia memilih untuk menjaga privasi perkahwinan mereka daripada tatapan umum dan tidak berkongsi gambar di media sosial bukan bermaksud rumah tangganya retak
Engku Emran kemudiannya melangsungkan perkahwinan dengan selebriti terkenal Indonesia, Laudya Cynthia Bella pada 2017 namun ikatan itu juga berakhir dengan perceraian pada 2020. Bagaimanapun hasil perkahwinan tersebut, mereka tidak dikurniakan cahaya mata.
Sementara Noor Nabila pernah berkahwin dengan aktor, Sharnaaz Ahmad pada 31 Mac 2017 dan berpisah pada 9 Julai 2020. Hasil perkahwinan itu mereka dikurniakan seorang anak lelaki, Jebat Jayden. – KOSMO! ONLINE


Dikecam peluk Intan Najuwa, Aliff Aziz terbuka terima teguran
Oleh HANISAH SELAMAT

31 Julai 2022, 7:30 pm
PETALING JAYA – Penyanyi dan pelakon, Aliff Aziz mohon maaf susulan isu babak berpelukan dengan Intan Najuwa ketika penggambaran drama Jodohku Babysitter di Genting Highlands baru-baru ini.
Bapa kepada dua cahaya mata itu mengakui teguran orang ramai adalah sebagai peringatan supaya dia terus peka dan sentiasa menjaga tingkah laku.
“Saya mohon maaf, pasti ada hikmah di sebalik apa yang berlaku. Sebagai manusia biasa yang tidak terlepas melakukan kesilapan, kita saling ingat mengingati agar dapat mengambil manfaat.
“Saya sedar penggambaran tidak boleh dijadikan alasan. Saya juga sedar matlamat tidak menghalalkan cara.
“Cuma, saya Aliff perlu lebih peka lagi selepas ini. Terima kasih kepada semua mendoakan, risau dan sayangkan saya.Saya sangat menghargainya.
“Teguran diberikan juga agar saya lebih berhati-hati. Mohon maaf pada mereka yang kecewa, hampa dan macam-macam lagi komen ditinggalkan,” katanya.

Aliff, 31, berkongsi luahan tersebut menerusi sesi langsung berdurasi kira-kira 10 minit yang disiarkan menerusi Instagram Live akaun miliknya, baru-baru ini.
Kata selebriti kelahiran Singapura itu lagi, ada dikalangan netizen juga terus melabelkannya sebagai penunggang agama selain dituduh masih tidak berubah sikap.
Luah Aliff lagi, segala perkongsian berkaitan agama di laman sosial bukan mahu menunjukkan dirinya sebagai orang baik atau pun wali, tetapi lebih kepada ingin menyebarkan dakwah.
“Macam-macam komen saya terima. Itu hak masing-masing. Ada cakap saya tunggang agama, saya masih tak berubah. Saya sebarkan dakwah bukan kerana saya orang alim atau warak.
“Saya penuh kisah silam. Banyak lagi perlu diperbaiki dan dipelajari. Sebenarnya semua orang nak jadi baik, cuma perjalanan kita berbeza.
“Bagi Aliff, itu hak masing-masing, malah ada yang cakap dirinya penunggang agama dan tidak berubah.
“Allahuakbar, semua orang ingin menjadi baik, cuma mungkin perjalanan kita berbeza, lebih lagi, medan kerja saya,” katanya.
Aliff berkata, selain teguran baik, dia juga tidak ketinggalan menerima komen kesat dan berbaur fitnah.
Bagaimanapun, katanya, dia enggan memanjangkan perkara itu, sebaliknya memilih memaafkan mereka.
“Saya maafkan mereka yang memberikan komen kesat dan berbaur fitnah kerana tidak mahu memanjangkan perkara ini.
“Cuma, saya berharap sekiranya ingin menegur jagalah adab. Bukan apa, benda-benda kesat tanpa usul periksa akan menjadi fitnah,” ulas suami kepada Bella Astilah itu.
Aliff juga tidak ketinggalan memberi penjelasan berhubung sikapnya yang lebih selesa menutup mulut ketika kontroversi tersebut hangat diperkatakan.
Katanya, dia tidak bermaksud melarikan diri, sebaliknya terpaksa bergegas pulang berikutan keadaan anak mereka, Muhammad Ayden Adrian, 5, dan Ara Adreanna, 2,
yang tidak sihat akibat jangkitan Influenza A.
“Ada yang mengatakan saya mahu lari kerana tidak memberikan sebarang komen sejurus kontroversi.
“Sejujurnya, saya tiada langsung mempunyai niat melarikan diri, sebaliknya berada dalam keadaan tertekan kerana anak-anak tidak sihat.
“Saya dan Bella terpaksa bergegas pulang untuk urusan kemasukan (anak-anak) ke hospital. Secara kebetulan, kebanyakkan hospital pula penuh.
“Jadi, apabila ada kelapangan selepas urusan hospital selesai, barulah saya dapat berikan penjelasan. Apa pun, sekali lagi saya mohon maaf.
“Saya mohon doakan saya dapat terus istiqamah untuk menjaga diri dan amal,” ujarnya.
Sebelum ini, seorang pengguna di TikTok memuat naik video terserempak dengan Aliff berpelukan dengan Intan ketika mereka menjalani penggambaran Jodohku Babysitter di pusat peranginan tinggi.
Pernah berdepan pelbagai kontroversi sebelum berhijrah dan menyertai jemaah tabligh, keterbukaannya melakukan babak sedemikian nyata mengundang kecaman.
Terdahulu, pengarah drama berkenaan, Hadith Omar, juga sudah meminta maaf selain mengambil insiden tersebut sebagai pengajaran supaya lebih peka. – KOSMO! ONLINE


Tiga beranak jadi mangsa kereta dipandu laju di Terowong Penchala
Oleh SITI A'ISYAH SUKAIMI

31 Julai 2022, 6:34 pm
KUALA LUMPUR – Tiga beranak termasuk kanak-kanak berdepan detik cemas apabila kenderaan jenis Mazda CX-8 dinaiki mereka dipercayai dilanggar sebuah kereta Perodua Myvi dari arah belakang di Terowong Penchala semalam. Dalam kejadian kira-kira pukul 5 petang itu menyebabkan Perodua Myvi terbalik dan insiden tersebut dirakam menerusi dashcam pemilik Mazda CX-8 serta tular di dalam media sosial, berserta beberapa video lain. Penumpang kereta Mazda CX-8, Shalwiza Rahmat, 34, berkata, sewaktu kejadian, suaminya, Arif Bashah Kamal, 39, sedang memandu manakala dia dan…

Sila Log Masuk atau Langgan untuk membaca berita sepenuhnya


Rakyat Britain berdepan denda £1,000 jika guna hos air
Oleh KOSMO!

31 Julai 2022, 7:00 pm
LONDON – Rakyat Britain berdepan dengan hukuman denda sehingga £1,000 (RM5,418) jika didapati menggunakan hos air, berikutan larangan yang dikeluarkan syarikat-syarikat air ketika musim kemarau teruk melanda negara itu, lapor akhbar The Sun semalam.
Perubahan itu dijangka menjejaskan sekurang-kurangnya 17 juta orang ketika Britain menghadapi salah satu tahun paling kering dalam rekodnya.
Syarikat Southern Water adalah yang pertama mengumumkan langkah tersebut. Menurut syarikat itu, paras air sungai sangat rendah berikutan lonjakan permintaan semasa gelombang haba musim panas.
Mereka memberi amaran bahawa orang ramai boleh dikenakan denda yang tinggi jika didapati menggunakan hos air untuk menyiram taman, mencuci kereta atau mengisi kolam ikan dan kolam renang.
Pembekal lain seperti Thames Water, South East Water dan Walsh Water turut memberi amaran bahawa mereka juga mungkin melaksanakan langkah serupa.
“Pengumuman South Water mengenai larangan sementara untuk pelanggannya di Hampshire dan Isle of Wight adalah salah satu daripada banyak langkah yang perlu pertimbangkan bagi mengurangkan penggunaan air yang tidak perlu serta melindungi bekalan pelanggan dan persekitaran,” kata jurucakap sebuah agensi alam sekitar.

Larangan itu dijangka berkuat kuasa pada Jumaat akan datang dan akan menjejaskan 935,000 orang di sekitar setengah juta hartanah. – Agensi


1MDB: Polis rakam keterangan bekas Peguam Negara esok
Oleh NOR AZIHAN MD. GHAZALI

31 Julai 2022, 6:26 pm
PETALING JAYA – Polis Diraja Malaysia (PDRM) akan mengambil keterangan bekas bekas Peguam Negara, Tan Sri Mohamed Apandi Ali bagi membantu siasatan berhubung dakwaan salah guna kuasa dalam siasatan 1Malaysian Development Berhad (1MDB).
Setiausaha Polis Diraja Malaysia (SUPM), Datuk Noorsiah Mohd. Saaduddin berkata, Mohamed Apandi diminta hadir ke Ibu pejabat Polis Bukit Aman kira-kira pukul 2.30 petang esok. – KOSMO! ONLINE


Pertubungan Peladang jumpa MB Kelantan, Terengganu bincang status tanah tembakau
Oleh ROHANA ISMAIL

31 Julai 2022, 5:53 pm
PASIR MAS – Pertubuhan Peladang Kebangsaan (Nafas) akan mengadakan pertemuan dengan Menteri Besar Kelantan dan Terengganu pada pertengahan bulan depan bagi membincangkan status tanah tanaman tembakau seluas 12,140 hektar untuk digunakan bagi penanaman jagung bijian.
Pengerusi Ahli Jemaah Pengarah Nafas, Datuk Zamri Yaakob, pertemuan itu akan diadakan pada 14 dan 15 Ogos depan dan kertas kerja projek tersebut sudah berada di peringkat akhir.
Menurutnya, Nafas akan menyemak status tanah itu sama ada ia milik kerajaan negeri atau ahli Pertubuhan Peladang Kawasan (PPK) itu sendiri sebelum projek tanaman diusahakan.
“Sehubungan itu, kita bersama Timbalan Menteri di Jabatan Perdana Menteri (Ekonomi), Datuk Eddin Syazlee Shith akan mengadakan pertemuan dengan Menteri Besar kedua-dua negeri pada 14 dan 15 Ogos depan bagi membincangkan mengenai perkara tersebut.
“Nafas sudah mengenalpasti beberapa syarikat luar yang mahu melabur untuk projek tanaman jagung bijian di kedua-dua negeri ini secara besar-besaran nanti,” katanya ketika ditemui pemberita selepas merasmikan Mesyuarat Agung Tahunan Kali ke 47/2022 PPK Kangkong di sini hari ini.
Katanya, daerah terlibat dengan projek itu antaranya Bachok dan Pasir Puteh di Kelantan manakala di Besut bagi negeri Terengganu.

“Projek itu dijangka mampu mengurangkan kebergantungan negara terhadap import jagung bijian yang mencecah RM6 bilion setahun.
“Projek ini juga mampu menyelamatkan pertukaran mata wang asing, memberi peluang pekerjaan dan menambahkan pendapatan ahli PPK,” katanya.
Kosmo! sebelum ini melaporkan, Nafas telah mengenalpasti kawasan seluas 12,140 hektar di Kelantan dan Terengganu yang sebelum ini digunakan bagi tanaman tembakau untuk digunakan semula bagi tanaman jagung bijian.
Nafas dalam satu kenyataan berkata, ia selaras dengan komitmen Nafas untuk membantu kerajaan dalam merealisasikan usaha mengurangkan kebergantungan terhadap import jagung bijian yang merupakan antara bahan mentah utama dalam penghasilan makanan ternakan. – KOSMO! ONLINE


Dua anggota APM cedera van masuk longkang
Oleh DIYANATUL ATIQAH ZAKARYA

31 Julai 2022, 5:26 pm
ALOR GAJAH – Dua anggota Angkatan Pertahanan Awam Malaysia (APM) cawangan Masjid Tanah cedera selepas van dinaiki terbabas ke dalam longkang berhampiran Kem 96 Depot Pangkalan Peluru, Sungai Udang, pagi tadi.
Dalam kemalangan kira-kira pukul 9 pagi itu, mangsa yang berusia 42 dan 23 tahun bagaimanapun hanya mengalami kecederaan ringan.
Pengarah APM Melaka, Lt. Kol (PA) Kamarulsyah Muslim berkata, kemalangan berlaku ketika anggota terbabit dalam perjalanan ke pejabat selepas menghantar pegawai dan anggota di Akademi Latihan Jabatan Sukarelawan Rakyat (RELA) Sungai Udang.
“Laporan mengenai kemalangan diterima daripada Pegawai Pertahanan Awam Unit Masjid Tanah, Lt (PA) Shahrul Riza Saiful Bahry pada pukul 9 pagi dan kejadian berlaku ketika hujan lebat.
“Berdasarkan maklumat awal, kemalangan dipercayai berlaku selepas van yang dipandu anggota berusia 42 tahun tiba-tiba hilang kawalan dan terbabas,” katanya ketika dihubungi di sini, hari ini.
Mengulas lanjut, beliau berkata, pemandu itu bagaimanapun hanya cedera ringan di jari, manakala penumpang berusia 23 tahun sedang dirawat di Hospital Alor Gajah selepas mengadu sakit pada dada dan kepala.

Sementara itu, Ketua Polis Daerah Alor Gajah, Superintendan Arshad Abu ketika dihubungi mengesahkan kejadian tersebut dan kes disiasat mengikut 43(1) Akta Pengangkutan Jalan 1987. – KOSMO! ONLINE


Anak penyu makan plastik, ambil masa enam hari untuk dikeluarkan
Oleh KOSMO!

31 Julai 2022, 6:19 pm
SYDNEY – Seekor penyu laut hijau yang diselamatkan di pantai Sydney, Australia didapati makan plastik dalam kadar yang amat banyak sehingga mengambil masa enam hari untuk dikeluarkan, lapor laman berita Wion News semalam.
Anak penyu seberat 127 gram (g) itu ditemui di kolam batu tidak jauh dari Pantai Tamarama. Ia mempunyai lubang pada cengkerangnya, kesan luka pada satu siripnya manakala satu lagi sirip belakangnya telah hilang.
Selain luka-luka tersebut, kakitangan di hospital haiwan Zoo Taronga memaklumkan bahawa anak penyu itu mempunyai kesihatan fizikal yang baik dan boleh berenang tanpa kesukaran.
Kesihatan haiwan tersebut juga telah pulih dan beratnya bertambah kepada 400 g. Namun, meskipun ada perkembangan, ia memerlukan tempoh setahun sebelum dikembalikan ke alam liar dan pantai.
Meskipun sesetengah negeri seperti New South Wales, Queensland dan Australia Barat telah menggubal peraturan larangan plastik sekali guna yang lebih ketat, skop mengenai isu itu dilihat kadangkala lebih sukar.
Pada setiap tahun, lebih lapan juta tan plastik dibuang ke laut dengan sebahagian besarnya dimendapkan di sepanjang pantai, dibawa ke laut melalui sungai atau ditinggalkan oleh bot nelayan, demikian menurut penyelidikan. – Agensi


Ukraine sedia eksport semula bijirin sejak pencerobohan Russia
Oleh KOSMO!

31 Julai 2022, 5:30 pm
KIEV – Ukraine bersedia mengeksport bijirin buat kali pertama sejak Russia menyerang negara itu pada Februari lalu dan menyekat pelabuhannya di Laut Hitam, lapor United Press International (UPI) semalam.
Pegawai-pegawai yang berada berhampiran kapal sarat muatan bijirin di Odessa berkata, mereka kini hanya menunggu arahan daripada Pertubuhan Bangsa-Bangsa Bersatu (PBB) yang menjadi perantara bersama Turkiye dalam perjanjian laluan selamat untuk eksport itu.
“Kami berharap menerima kelulusan hari ini daripada PBB untuk mengesahkan laluan-laluan kapal yang kami cadangkan di Laut Hitam.
“Selepas menerima kelulusan, kami bersedia memulakan penghantaran. Kami berharap pada akhir minggu ini, kapal pertama akan meninggalkan pelabuhan Ukraine,” kata Menteri Infrastruktur Ukraine, Oleksandr Kubrakov kepada pemberita.
Bekalan bijirin yang tidak dihantar selama kira-kira lima bulan telah memburukkan lagi krisis makanan di seluruh dunia. Ukraine merupakan pengeksport utama barli, jagung, bunga matahari dan gandum.
Ketua ekonomi Program Makanan Dunia PBB (WFP), Arif Husain berkata, sebanyak 45 negara kini berada dalam ‘kecemasan kelaparan’, selangkah di belakang kebuluran.

“Angka itu tidak berbohong kerana sebelum Covid-19, kami melihat kira-kira 135 juta orang terjerumus ke dalam krisis makanan atau situasi keselamatan makanan paling teruk.
“Hari ini termasuk impak di Ukraine, jumlah itu mencecah 345 juta orang,” kata Arif. – Agensi


Warga asing melecur akibat lupa tutup api dapur
Oleh MOHD YUNUS YAKKUB

31 Julai 2022, 5:43 pm
KLANG – Gara-gara terlelap sehingga terlupa menutup api dapur menyebabkan seorang lelaki warga Bangladesh melecur dalam kebakaran di sebuah rumah kedai di Bandar Bukit Tinggi, hari ini.
Mangsa berusia 45 tahun itu melecur di bahagian bahu selepas terkena bahangan api ketika memadamkan api tersebut.
Pengarah Bomba Selangor, Norazam Khamis berkata, seramai 12 anggota termasuk pegawai dari Balai Bomba dan Penyelamat Kota Raja dan Pelabuhan Klang dikejarkan ke lokasi kejadian selepas menerima panggilan kecemasan pukul 11.41 pagi.
Katanya, berdasarkan maklumat awal mendapati mangsa terlupa mematikan api ketika memasak sebelum tertidur.
“Lelaki warga asing itu hanya tersedar apabila kepulan asap memenuhi ruang rumah itu sebelum cuba memadamkan api.
“Mangsa dilaporkan terkena bahangan sehingga cedera di bahu sewaktu memadamkan api namun gagal dan terus keluar menyelamatkan diri,” katanya ketika dihubungi Kosmo! hari ini.

Tambahnya, mangsa kemudiannya diserahkan kepada pihak Kementerian Kesihatan (KKM) untuk rawatan selanjutnya.
Norazam menjelaskan, hasil pemeriksaan turut mendapati rumah kedai di tingkat empat itu dijadikan sebagai tempat tinggal pekerja asing.
“Kebakaran melibatkan 50 peratus rumah tersebut dan jumlah kerugian masih dalam siasatan,” katanya. – KOSMO! ONLINE


Jerat hutang ah long, mangsa kena buat ‘kerja kotor’
Oleh MOHAMAD FAIZAL HASHIM

31 Julai 2022, 6:03 pm
JOHOR BAHRU – Mangsa yang meminjam wang dengan sindiket ah long bagaikan terjerat apabila terpaksa melakukan ‘kerja kotor’ dengan menyimbah cat atau membaling bom petrol ke atas rumah peminjam lain bagi melunaskan hutang mereka.
Mereka akan menerima upah sejumlah RM450 bagi tugasan membaling cat manakala perbuatan khianat dengan api pula menerima bayaran RM800.
Perbuatan suspek tersebut bagaimanapun terbongkar selepas 11 individu ditahan dalam beberapa serbuan berasingan di sekitar Johor Bahru pada Khamis dan Jumaat lalu.
Menurut Ketua Polis Johor, Datuk Kamarul Zaman Mamat, kesemua suspek yang ditahan itu termasuk seorang lelaki warganegara Indonesia dan seorang wanita tempatan berusia 19 hingga 46 tahun.
Katanya, hasil risikan dan maklumat orang awam, sepasukan polis dari Bahagian Siasatan Jenayah Ibu Pejabat Polis Daerah (IPD) Johor Bahru Utara dan Johor Bahru Selatan melakukan tangkapan antara pukul 4 petang Rabu lalu hingga 4.30 petang keesokan harinya.
Tambahnya, kesemua suspek mendapat upah daripada sindiket pinjaman wang tanpa lesen untuk membuat ugutan jenayah, simbah cat dan khianat dengan api ke atas mangsa yang gagal mẹmbuat pembayaran.

“Sebahagian daripada suspek yang ditangkap ini merupakan peminjam kepada sindiket ah long itu yang dipergunakan untuk melunaskan hutang mereka sedikit demi sedikit. Ini adalah modus operandi yang digunakan sindiket itu bagi mengugut mangsa yang lain.
“Siasatan awal mendapati penahanan suspek ini berjaya menyelesaikan 10 kes di negeri ini dan tiga kes di Seremban, Negeri Sembilan,”katanya pada sidang akhbar di sini hari ini.
Dalam serbuan itu, polis berjaya merampas 17 unit telefon bimbit, tiga buah kereta, sebuah motosikal, 10 plastik berisi cat warna merah dan wang tunai RM1,295.
Kesemua suspek ditahan reman selama tujuh hari bermula semalam bagi membantu siasatan dijalankan. – KOSMO! ONLINE


Penyatuan, keikhlasan politik tunjang bangkit tawan semula Selangor
Oleh ISKANDAR SHAH MOHAMED

31 Julai 2022, 5:15 pm
SHAH ALAM – Penyatuan dan keikhlasan dalam politik menjadi tunjang utama Barisan Nasional (BN) Selangor untuk bangkit merampas semula negeri ini.
Pengerusi Jawatankuasa Penyelarasnya, Tan Sri Noh Omar berkata, parti-parti komponen berpeluang cerah memenangi Pilihan Raya Umum Ke-15 (PRU-15) sekiranya mempunyai dua asas itu.
Kata beliau yang juga Pengerusi Perhubungan UMNO negeri, menjadi pembangkang di Selangor disifatkan amat pahit dan cukuplah ia hanya sekali.
“Kini, kita mahu bangkit semula dan insya-Allah ada peluang cerah untuk memenangi semula pilihan raya umum nanti.
“Namun, kita kena ikhlas dan bersatu dalam berpolitik bagi memastikan negeri ini kembali ditadbir oleh BN,” katanya ketika berucap pada Konvensyen BN Selangor di sini, hari ini.
Jelas Noh, contoh keikhlasan itu turut dibuktikan Perdana Menteri, Datuk Seri Ismail Sabri Yaakob yang pernah menjadi Ketua Pembangkang Selangor sebelum ini.

“Ketika menjadi pembangkang, kita berbincang dan bersetuju melantik beliau menjadi ketua ketika itu.
“Beliau memang bukan calang-calang pemimpin dan siapa sangka ketua pembangkang kini menjadi seorang Perdana Menteri,” ujarnya.
Dalam pada itu, beliau meminta akar umbi menolak tanggapan wujudnya dua kluster iaitu Putrajaya dan PWTC.
“Tiada pun kluster ini dan matlamat kita hanya satu iaitu memenangi PRU-15 akan datang dan jentera kita sudah bersiap sedia menghadapinya termasuk Pusat Daerah Mengundi (PDM) yang digerakkan setiap masa sama ada siang atau malam,” katanya. – KOSMO! ONLINE


Bergelek di jalan raya, Baby Shima dipuji peminat negara seberang
Oleh MOHAMMAD SHAHEMY AZMI

31 Julai 2022, 5:00 pm
PETALING JAYA – Sudah kebal dengan kecaman, penyanyi sensasi Baby Shima sekali lagi menyorot perhatian netizen selepas melakukan aksi bergelek di atas jalan raya ketika melintas jalan berhadapan Menara Berkembar Petronas (KLCC).
Tindakan penyanyi dangdut itu bagaimanapun menuai pujian daripada peminat Indonesia kerana dianggap berani dan tidak takut akan kecaman daripada netizen di Malaysia.
Menerusi video yang dimuat naik dalam Instagram miliknya, Shima atau nama lengkapnya Nor Ashima Ramli dilihat sedang melintasi sebatang jalan di hadapan KLCC sebelum berhenti seketika dan bergelek ketika berada di atas garisan pejalan kaki.
“Bergoyang (bergelek) sebab kereta tak nak beri laluan!” katanya pada ruangan kapsyen.
Menerusi keterangan yang diberikan, dia difahamkan berbuat demikian kerana mengambil inspirasi daripada trend Citayam Fashion Week yang sedang viral di negara seberang.
Kelakuan ‘berani’ pelantun lagu Lalai itu kemudiannya mendapat pelbagai reaksi dalam kalangan pengikutnya bukan sahaja di Malaysia bahkan dari Indonesia.

“Hidup di Malaysia mentalmu sekuat itu? Luar Biasa,” ujar seorang peminatnya dari Indonesia.
Tidak kurang juga apabila ada pengikutnya menyamakan Shima persis seperti aktres kontroversi Indonesia iaitu Nikita Mirzani kerana berani melakukan hal-hal aneh.
“Baby Shima kalau di Malaysia seperti Nikita Mirzani. Cuma versi lebih lembut,” kata seorang pengikutnya.
Bahkan, terdapat peminatnya dari Indonesia mendoakan supaya Shima bakal menjadi seorang penyanyi dangdut terkemuka suatu hari nanti.
“Saya berharap semoga menjadi ‘ratu dangdut’ suatu hari nanti,” pinta seorang peminatnya.
“Mantap Baby Shima! Teruskan,” kata seorang lagi peminatnya dari Indonesia.
Sekadar info, nama pelantun lagu Lalai itu sentiasa panas dan menjadi mangsa kecaman netizen dengan pelbagai isu yang dibangkitkan dalam media sosial.
Tidak melatah mahupun beremosi, dia yang lebih sedekad bergelar penyanyi sudah lali dengan kecaman yang dilempar terhadapnya.
Malah, penyanyi itu mendedahkan, emosinya langsung tidak ‘koyak’ meskipun membaca setiap komen negatif dalam media sosial. – KOSMO! ONLINE


Agrobank lancar kad takaful edisi MAHA
Oleh MUHAMMAD IKHWAN IDERIS

31 Julai 2022, 4:21 pm
PETALING JAYA – Agrobank melancarkan kad takaful istimewa sempena Pameran Pertanian, Hortikultur dan Pelancongan Agro Antarabangsa (MAHA) 2022, melibatkan pelan perlindungan yang direka khas bagi segmen masyarakat berpendapatan rendah berumur dari 15 hari sehingga 75 tahun.
Dikenali sebagai Takaful Kasih Plus Edisi MAHA 2022, pelancarannya disempurnakan Menteri Pertanian & Industri Makanan, Datuk Seri Ronald Kiandee pada sesi lawatan media di Taman Ekspo Pertanian Malaysia (MAEPS), Serdang hari ini.
Presiden/Ketua Pegawai Eksekutif Agrobank, Tengku Ahmad Badli Shah Raja Hussin berkata, pihaknya percaya rangkuman kewangan adalah agen yang kukuh bagi menggalakkan pertumbuhan ekonomi stabil serta terangkum, terutamanya untuk memperkasakan individu dan komuniti.
“Dalam usaha untuk memperkasakan komuniti, Agrobank telah memperkenalkan pelbagai pelan perlindungan takaful dan program pembiayaan termasuklah Takaful Kasih Plus ini sendiri.
“Dengan premium serendah RM10.60 (termasuk enam peratus caj cukai jualan dan perkhidmatan, SST) setahun, produk takaful ini mampu dimiliki serta merupakan alternatif kepada golongan berpendapatan rendah dan sederhana untuk mendapatkan perlindungan takaful,” katanya dalam satu kenyataan.
Dengan jangkaan jumlah pengunjung seramai 1.1 juta di MAHA 2022, Tengku Ahmad Badli Shah menambah, pameran itu akan dimanfaatkan Agrobank sebagai platform bagi mewujudkan kesedaran tentang kepentingan pelan perlindungan takaful.

“Melalui pakej mampu milik yang ditawarkan di bawah pelan Takaful Kasih Plus, kami berharap lebih ramai anggota masyarakat akan mendapat manfaat daripada pelan perlindungan ini sekali gus bertindak sebagai jaringan keselamatan kewangan untuk menghadapi waktu sukar.
“Sejak pelancaran Takaful Kasih Plus pada 2008, pelan perlindungan takaful ini diterima ramai rakyat Malaysia, yang mana lebih daripada 200,000 pelanggan telah melanggan pelan ini setiap tahun,” tambah beliau.
Kad Takaful Kasih Plus Edisi Khas MAHA 2022 boleh dilanggan di ruang pameran Agrobank terletak di Dewan A, MAHA 2022 bermula pada 4 hingga 14 Ogos 2022.


Tip kalis kecaman, Neelofa tapis fikiran daripada perkara negatif
Oleh KOSMO!

31 Julai 2022, 4:40 pm
PETALING JAYA – Lali dengan segala perkara negatif, selebriti terkenal Neelofa memberitahu mengelak daripada membaca perkara negatif merupakan antara yang dilakukannya untuk mengekalkan jiwanya kebal daripada terkesan dengan segala kecaman.
Menurut pemilik nama lengkap Noor Neelofa Mohd Noor, 33, itu, perkara tersebut membantu jiwanya daripada hanyut dengan kritikan negatif sekaligus menguatkan dirinya untuk terus berada di posisinya sekarang.
“Pada awal dulu memang ada fasa trauma tetapi syukur Allah beri kekuatan untuk kekal kuat sehingga hari ini, kalau tidak sudah lama saya tiada dalam industri seni ini.
“Apa yang saya lakukan ialah perlu kenal diri dan tahu apakah niat utama kita untuk lakukan sesuatu perkara, katanya dalam temu bual program Wanita Hari Ini semalam.
Bekas pengacara MeleTOP berkenaan juga memberitahu setiap perkara yang dilakukan tidak perlu memikirkan pandangan orang lain.
Hal tersebut kerana hanya dia yang mengenali dan tahu apa yang diingin dicapai oleh dirinya.

“Apa sahaja yang orang cakap, saya akan cakap pada diri sendiri, ‘mereka tidak kenal siapa saya seperti mana saya kenal diri sendiri’.
“Kedua, biarlah orang cakap apa sahaja tetapi hanya diri kita tahu apa yang kita buat,” ujarnya.
Berkongsi lanjut, dia juga memberitahu tapisan pada pemikiran juga dipraktikkannya bagi mengelak sebarang unsur negatif menyerap dalam jiwa.
“Kemudian perlu tapis fikiran dan jangan mudah beri perkara negatif masuk sehingga mempengaruhi diri dan hati kita. Tapisan kita perlu kuat.
“Kalau boleh jangan baca semua yang negatif sebab semua itu akan masuk dalam hati dan beri kesan kepada hati. Jadi kuat untuk tidak mendengar dan membaca yang orang kata.
“Pilih apa yang kita nak baca sebab semua itu membentuk keperibadian kita. Sayang kalau tak jaga sebab hati kita sangat berharga,” ujarnya lagi.
Sebagai info, sejak muncul dalam industri seni sekitar tahun 2011, Neelofa merupakan antara selebriti yang kerap menerima kecaman termasuk perihal peribadi dan karier seninya.
Terbaru, dia sering mendapat kecaman kerana masih ‘menyembunyikan’ wajah anak sulungnya, Muhammad Bilal kini berusia enam bulan yang dilahirkan pada 29 Januari lalu. – KOSMO! ONLINE


Polis kesan warga emas hilang sejak lapan hari lalu
Oleh ASLIZA MUSA

31 Julai 2022, 4:19 pm
TELUK INTAN – Polis sedang mengesan seorang lelaki warga emas yang dilaporkan hilang sejak lapan hari lalu di Kampung Rancangan Pinggir, Jalan Bidor-Ayer Hitam dekat sini.
Mairan Basir, 66, dikatakan tidak pulang ke rumah selepas keluar bersendirian dengan menunggang motosikal jenis Honda Wave 100 berwarna biru pada pukul 11 pagi.
Ketua Polis Daerah Hilir Perak, Asisten Komisioner Ahmad Adnan Basri berkata, operasi mengesan warga emas terbabit dilakukan selepas pihaknya menerima laporan dibuat anak lelaki itu di Balai Polis Chui Chak pada Ahad lalu.
Katanya, berdasarkan siasatan, lelaki itu sering keluar rumah untuk minum pagi di kedai dan biasanya akan kembali ke rumah dalam tempoh satu jam.
“Warga emas itu tidak membawa beg atau pakaian ketika keluar melainkan dompet berisi sedikit wang tunai dan kad pengenalan. Dia juga tidak memiliki telefon bimbit.
“Siasatan lanjut mendapati tidak berlaku pertengkaran keluarga sebelum lelaki itu keluar dari rumah. Lelaki itu juga tidak bertengkar mahupun berhutang dengan sesiapa,” katanya di sini hari ini.

Menurut Ahmad Adnan, keterangan daripada anak warga emas itu, bapanya mengalami ‘mild stroke’ sebelum ini, menyebabkan dia tidak boleh bercakap dengan jelas dan percakapannya sukar difahami.
Tambahnya, lelaki itu juga dikatakan sedikit nyanyuk dan menjadi pelupa sejak awal tahun lalu. – KOSMO! ONLINE


MAHA 2022: Pelaburan RM4 bilion pemain industri
31 Julai 2022, 3:46 pm
SERDANG – Pameran Pertanian, Hortikultur dan Pelancongan Agro Malaysia 2022 (MAHA 2022) dijangka melibatkan pelaburan lebih RM4 bilion sepanjang tempohnya bermula 4 hingga 14 Ogos.
Menteri Pertanian dan Industri Makanan (MAFI), Datuk Seri Ronald Kiandee berkata, pelaburan oleh pemain industri domestik dan juga teknologi dari luar negara akan dimuktamadkan melalui sembilan Memorandum Persefahaman (MOU) selama 11 hari penganjuran berlangsung.
“Saya lihat sambutan daripada pemain industri tempatan agak menggalakkan dan ruang pameran yang disediakan juga tentu akan beri peluang kepada pemain industri kecil, sderhana dan besar bagi mempromosikan produk hiliran daripada sektor pertanian,” ujarnya pada sidang akhbar ketika Media Tour MAHA 2022 @Road To MAHA Zon Tengah di MAEPS, dekat sini hari ini.
Menurutnya, MAHA 2022 ini akan mengetengahkan pendekatan dan mekanisasi serta kandungan baharu berasaskan teknologi, terutamanya Internet Kebendaan (IoT) demi meningkatkan produktiviti dan kecekapan lebih baik.
Mengulas berkenaan persiapan MAHA 2022, beliau memberitahu, pihaknya yakin dalam tempoh tiga hari sebelum MAHA beroperasi sepenuhnya (4 Ogos) semua persiapan akan lengkap.
“Kita jangka sebanyak 1,500 booth pameran akan dibuka dan kita yakin lebih ramai pengunjung akan hadir ke MAHA 2022 kali ini selepas penganjurannya ditunda pada 2020 akibat pelaksanaan Perintah Kawalan Pergerakan (PKP) dan penutupan sempadan.

“Kita harap pengunjung dapat mengunjungi kesemua lapan laman yang disediakan, antaranya pertanian dan penternakan yang mana terdapat 22 segmen yang menampilkan tarikan dan segmen yang tersendiri,” ujarnya. – KOSMO! ONLINE


Arab Saudi siap sedia sambut jemaah umrah
Oleh KOSMO!

31 Julai 2022, 4:00 pm
RIYADH – Kerajaan Arab Saudi bersiap-sedia mengalu-alukan kumpulan  jemaah luar negara pertama yang tiba semalam sekali gus menandakan permulaan musim baharu umrah, lapor akhbar Saudi Gazette semalam.
Syarikat dan institusi umrah mula mengeluarkan visa untuk jemaah haji, yang memiliki tempoh sah selama tiga bulan atau 90 hari.
Langkah tersebut adalah kali pertama dalam peraturan baharu Kementerian Haji dan Umrah.
Visa itu membolehkan jemaah luar negara  bergerak  ke semua wilayah dan muhafazat Arab Saudi.
Timbalan Ketua Jawatankuasa Kebangsaan bagi Aktiviti Haji dan Umrah, Hani Al-Amiri mengesahkan kesediaan syarikat dan institusi tempatan untuk menerima jemaah haji bagi musim baharu.
Beliau berkata, lebih 500 syarikat dan institusi Saudi yang berkelayakan, akan menyediakan perkhidmatan kepada jemaah haji, manakala lebih 2,000 ejen luar yang berkelayakan dari semua negara di dunia mendapat akreditasi Kementerian Haji dan Umrah.

Hani menegaskan bahawa peranan jawatankuasa itu adalah untuk menyelaras antara sektor Haji dan Umrah bersama-sama agensi kerajaan, mengemukakan cadangan dan menangani masalah yang mungkin berlaku. – Agensi


Budak 9 tahun hilang tiga hari ditemui mati lemas
Oleh KHAIRUL MOHD. ALI

31 Julai 2022, 4:43 pm
JOHOR BAHRU – Kehilangan seorang kanak-kanak lelaki berusia 9 tahun sejak kelmarin terjawab apabila mangsa ditemui mati lemas di Sungai Plentong, dekat sini, hari ini.
Ketua Polis Daerah Seri Alam, Superintendan Mohd. Sohaimi Ishak berkata, mayat kanak-kanak itu ditemui pada pukul 11.30 pagi oleh orang awam.
Menurut beliau, semalam, pihaknya menerima laporan polis oleh ibu mangsa yang berusia 40 tahun memaklumkan anak lelakinya itu tidak pulang ke rumah sejak kelmarin.
“Ibu mangsa membuat laporan polis pada pukul 6.49 petang semalam memaklumkan anaknya tidak pulang ke rumah setelah keluar sejak pukul 3 petang, 29 Julai.
“Namun, pada pukul 11.30 pagi hari ini, Balai Polis Plentong menerima makluman awam bahawa terdapat satu mayat ditemukan lemas di kawasan Sungai Plentong,” katanya dalam satu kenyataan, di sini hari ini.
Tambah beliau, setakat ini pihaknya mengklasifikasikan kes berkenaan sebagai mati mengejut manakala mayat telah dibawa ke Jabatan Forensik, Hospital Sultan Ismail (HSI) untuk bedah siasat.-KOSMO! ONLINE


[KEMASKINI] Sekolah terbakar : 668 pelajar jalani PdPR
Oleh NOR AINNA HAMZAH

31 Julai 2022, 5:07 pm
REMBAU – Seramai 668 pelajar Sekolah Menengah Kebangsaan Agama (SMKA), Datuk Haji Abu Hassan Hj Sail atau lebih dikenali SMK Pedas akan menjalani sesi Pengajaran dan Pembelajaran di Rumah (PdPR) selepas bangunan asrama lelaki serta sebuah kelas terbakar hari ini.
Dalam kejadian berkenaan, sepasukan bomba dari tiga buah balai iaitu Rembau, Kota dan Senawang dikejarkan ke lokasi kejadian sebaik menerima panggilan pada pukul 1.18 petang.
Menurut Pengetua sekolah berkenaan, Nor Iskandar Muhammad, buat masa ini, pihaknya akan menjalankan sesi PdPR di rumah sekurang-kurangnya dalam tempoh sebulan bagi membolehkan pasukan bomba serta agensi lain menjalankan siasatan.
“Kita bersyukur minggu ini iaitu semasa kebakaran berlaku tiada pelajar di asrama berikutan masing-masing diwajibkan pulang ke rumah dan hari ini dijadualkan pukul 2 petang pelajar akan mula pulang ke asrama.
“Kita juga akan sentiasa mengikuti nasihat dari pasukan bomba bagi tujuan keselamatan pelajar di sekolah yang sudah memasuki usia 26 tahun ini,” katanya ketika ditemui di lokasi di sini hari ini.
Sementara itu, Komander Operasi, Penolong Kanan Penguasa Bomba, Mohd. Arif Ahmad Osasi berkata, kebakaran membabitkan sebuah blok bangunan asrama lelaki di tingkat tiga dan juga sebuah kelas di bangunan berlainan di Blok C.

Menurutnya, kebakaran lebih dua jam di asrama lelaki dipercayai bermula di tingkat tiga iaitu menempatkan 10 bilik asrama, katil serta mesin basuh. – KOSMO! ONLINE.


Malaysia juara keseluruhan badminton AUG 2022
Oleh MUHAMMAD ZUHAILY BADLISHAH

31 Julai 2022, 4:32 pm
UBON RATCHATHANI – Skuad badminton negara menutup tirai Sukan Universiti ASEAN (AUG) 2022 sebagai juara keseluruhan dengan empat pingat emas, dua perak dan satu gangsa.
Kejayaan itu hadir selepas anak-anak buah Datuk Rashid Sidek berjaya memungut tambahan dua emas, dua perak dan satu gangsa pada saingan hari terakhir di Dewan Badminton Universiti Ubon Ratchathani Rajabhat hari ini.
Emas pertama hadir melalui perseorangan lelaki, Faiz Rozain yang menewaskan wakil Indonesia, Muhammad Radi Zafran Ferary 21-13 21-8.
“Sasaran saya untuk raih dua emas pada penampilan pertama AUG pertama akhirnya tercapai. Dalam perlawanan akhir saya berikan segala-galanya dan dapat membaca setiap pergerakan lawan.
“Saya banyak terima tunjuk ajar di bawah kendalian jurulatih. Pengalaman dia juga membantu saya kali ini,” kata penuntut dari Universiti Kebangsaan Malaysia (UKM) itu.
Emas kedua hari ini disumbangkan oleh beregu wanita, Teoh Lexuan-Yap Rui Chen selepas menewaskan rakan senegara, Desiree Siow-Ng Qi Xuan 18-21, 22-20, 21-11.

Hasrat negara untuk menambah koleksi emas menerusi acara beregu lelaki dan beregu campuran tidak kesampaian apabila kedua-duanya tewas kepada pasangan Indonesia.
Gandingan Mohammad Faris Zaim Abdul Khalid-Ameer Amri Zainuddin tewas 13-21, 18-21 kepada Nendi Novatino-Reza Dwicahya, manakala Kok Xian Tan-Desiree juga tumbang di tangan Dwiki Rafian Restu-Elizabeth Jovita 20-22, 21-23.
Sebagai rekod, dua pingat emas dimenangi kem badminton negara sebelum ini menerusi acara berpasukan lelaki dan wanita. – KOSMO! ONLINE


Jangan serang sesama sendiri, PRU sudah dekat
Oleh MOHD YUNUS YAKKUB

31 Julai 2022, 5:01 pm
SHAH ALAM – Semua ahli Barisan Nasional (BN) diingatkan tidak menyerang satu sama lain ekoran Pilihan Raya Umum ke-15 (PRU-15) semakin dekat.
Perdana Menteri, Datuk Seri Ismail Sabri Yaakob berkata, ini termasuk menjadi lidah pembangkang kerana terpedaya dan terpengaruh dengan menyebarkan persepsi negatif kepada rakyat.
Katanya, semua seharusnya membawa imej BN yang bersih dan pemimpin yang mampu membawa negara ke puncak kecemerlangan.
“Pembangkang kerjanya membangkang. Saya tidak masalah atau mempertikaikan pembangkang.
“Namun, kita dalam BN terperangkap dengan persepsi dibawa pembangkang. Bukan sahaja kita percaya, kadang-kadang kita yang membawa cerita pembangkang dan menyebarkannya kepada rakyat,” katanya ketika berucap merasmikan Konvokesyen BN Selangor di Pusat Konvokesyen Setia City di sini hari ini.
Beliau turut memberitahu, kajian sikap masyarakat perlu dilakukan semua komponen BN dalam menilai bukan sahaja kekuatan kita malah pembangkang.

Ismail Sabri menambah, kesepakatan dan perpaduan dalam BN juga perlu diperkukuhkan sebelum PRU diadakan di negara ini.
“Confirm (pasti) PRU daripada pemilihan parti (UMNO). Tarikh PRU tidak perlu (dikatakan) sama ada tahun ini atau tahun depan.
“Saya risau yang boleh bertanding seorang dan yang layak semua. Kalau merajuk ok, tidak keluar rumah tiga empat hari sebab ubati hati.
“Namun, jangan sabotaj sebab yang bertanding bukan individu tetapi parti. Cukuplah tembak semasa sendiri kerana pada pilihan raya bukan sesama sendiri, yang bertanding sebaliknya musuh daripada parti lain ,” tegasnya. – KOSMO! ONLINE


Hubungan cinta Aedy Ashraf, Amelia Henderson berakhir?
Oleh SAIRUL ZAMRI MISRANI

31 Julai 2022, 2:32 pm
PETALING JAYA – “Mungkin betul kata mereka, sesetengah orang hanya ditakdirkan untuk berada dalam hidup sebagai kenangan”.
Demikian status berbaur patah hati pelakon popular Aedy Ashraf dalam Twitter, sekali gus mengundang spekulasi ramai bahawa hubungan cintanya dengan kekasih hati yang juga aktres cantik, Amelia Henderson sudah berakhir.
Biarpun tidak menyebut sebarang nama, ciapan tersebut seakan-akan memberi gambaran bahawa hubungan percintaan pasangan kekasih itu sedang dilanda masalah atau dalam kata lain telah terputus di tengah jalan.
Lebih menguatkan spekulasi, ada pengikut yang meninggalkan komen bertanya mengapa mereka berdua sudah saling tidak mengikuti satu sama lain dalam Instagram.
Dalam hantaran lain, Aedy atau nama lengkapnya Mohammad Addy Ashraf Rosmadi turut memuat naik emoji bunga layu, seperti menggambarkan ‘Renjana’ (panggilan Aedy kepada Amelia) yang kini dipercayai menjauhkan diri.
Ciapan tersebut dibanjiri dengan pelbagai reaksi netizen yang rata-rata kecewa seandainya hubungan mereka benar-benar sudah berakhir.

Dalam pada itu, ramai yang turut mendoakan agar segala yang berlaku antara mereka akan baik-baik sahaja dan dijauhkan daripada sebarang persengketaan.
“Betul ke dah berpisah dan tak bersama lagi? Kalau betul, masih boleh jadi bestfriend (kawan baik) kan?
“Kalau betul berlaku, tak mengapalah, bunga bukan sekumtum. Boleh je berkawan seperti biasa. Itulah lumrah hidup, tak semua yang kita inginkan, kita dapat,” tulis netizen.
Usaha Kosmo Online! untuk mendapatkan penjelasan lanjut daripada kedua-dua pelakon itu masih belum berjaya apabila mereka tidak memberikan respons sehingga kini.
Terdahulu, pada 27 Mac lalu, kecoh dalam media sosial apabila tular video memaparkan Aedy melutut melamar Amelia sebagai kekasih hatinya di sebuah acara festival makanan.
Aedy, 28 dan Amelia, 27, dikatakan mula rapat selepas digandingkan sebagai hero serta heroin dalam drama berjudul Kisah Cinta Kita yang ditayangkan November tahun lalu.
Sekitar tahun 2018, Amelia mengesahkan sudah bercerai dengan bekas suami iaitu Tunku Harunnarasheed Putra. Dia bagaimanapun tidak berkongsi lanjut tarikh dan punca perceraiannya. – KOSMO! ONLINE


Budak 7 tahun meluncur bawah 20 kereta
Oleh KOSMO!

31 Julai 2022, 3:00 pm
MUMBAI – Seorang kanak-kanak perempuan berumur 7 tahun dari India mencatat namanya dalam World Guinness Records bagi kategori luncur limbo, lapor agensi berita United Press International (UPI)  kelmarin.
Deshna Nahar dari Pune dalam  negeri Maharashtra, mencatat rekod dunia itu  apabila dia menggunakan kasut roda dan meluncur di bawah 20 kereta dalam masa 13.74 saat.
Deshna memecahkan rekod sebelumnya iaitu 14.15 saat, yang dibuat oleh seorang gadis berusia 14 tahun di China pada 2015.
“Deshna belajar menggunakan kasut roda  sejak dua tahun lalu selepas minatnya wujud dalam aktiviti permainan tersebut dan sejak enam bulan lalu, dia telah bersiap sedia untuk memecahkan rekod ini dalam kategori luncur limbo.
“Jurulatihnya  menyokongnya sepanjang masa. Dia menggalakkan Deshna untuk sentiasa memperbaiki skil dan melakukan  lebih baik dalam  setiap percubaan,” kata Aditya Nahar iaitu  bapa gadis tersebut kepada kepada akhbar Pune Mirror. – Agensi


Hancur hati anak, ibu pilih kasih
Oleh KOSMO!

31 Julai 2022, 3:18 pm
PETALING JAYA – Hancur hati seorang anak tatkala mengetahui ibu pilih kasih dan lebih menyayangi adik berbanding dirinya.
Luahan hati itu dikongsikan oleh pengacara dan penyampai radio, Fedtri Yahya pada laman media sosialnya yang menerima mesej peribadi daripada individu tersebut.
Berdasarkan tangkap layar dikongsikan, dia terdengar perbualan ibunya menerusi telefon yang bercerita wanita itu lebih menyayangi adiknya.
“Dia memuji adik bagai malaikat, dia bercerita sentiasa mendoakan adik dimurahkan rezeki dan ada merendahkan saya dalam perbualannya.
“Malam ini adalah hari paling menyedihkan dan mengecewakan untuk saya sepanjang hidup. Gagal dalam kerjaya, sekolah dan percintaan pun tidak serapuh ini,” katanya.
Individu itu memberitahu, dia hanya mempunyai dua adik-beradik tetapi merasakan seperti anak yatim piatu.

“Hancur sangat hati, saya mungkin tidak ada duit dan tidak mampu beri sebanyak apa yang mampu adik beri.
“Tapi hari-hari saya doakan kesihatan dan kesejahteraan hidupnya. Sedih, sangat sedih.
“Terasa lebih baik saya tidak dilahir pun tidak mengapa,” katanya. -KOSMO! ONLINE


Laudya Cynthia Bella nikah lagi?
Oleh KOSMO!

31 Julai 2022, 1:59 pm
PETALING JAYA – Sejak semalam, nama selebriti terkenal Indonesia Laudya Cynthia Bella menjadi bahan bualan hangat apabila dikhabarkan sudah mendirikan rumah tangga dengan jejaka berasal dari Dubai.
Menghangatkan spekulasi tersebut, tular beberapa video dalam aplikasi TikTok yang memaparkan seorang jejaka berjubah dan memakai serban sementara pengantin perempuan pula anggun memakai gaun kembang berwarna putih.
Dalam video tular tersebut, pasangan tersebut sah bergelar suami isteri dalam sebuah majlis pernikahan.
Bagaimanapun, wajah kedua-dua mempelai tidak dipaparkan secara jelas.
Disebabkan hal tersebut, ramai yang mempersoalkan kesahihan pernikahan Laudya dan mendakwa video tersebut sebagai palsu.
Sehingga kini, Laudya tidak pernah mengeluarkan sebarang kenyataan mengenai spekulasi yang sedang hangat diperkatakan ramai.

Tampil menafikan hal berkenaan, pembantu peribadinya yang dikenali sebagai Rita memberitahu khabar angin mengenai berita perkahwinan Laudya adalah tidak benar.
“Mohon maaf itu berita yang sangat tidak benar, semoga kita semua terhindar daripada fitnah ya,” ujarnya.
Terdahulu, Laudya didakwa sedang hangat bercinta dengan seorang kerabat raja Dubai.
Malah, khabar angin tersebut semakin bertebaran selepas pelakon berusia 32 tahun itu didakwa kerap ‘terbang’ ke Dubai kerana ‘teman lelakinya’ berada di sana.
Namun dakwaan itu pernah ditepis oleh rakan baiknya, iaitu Zaskia Sungkar.
Untuk rekod, Laudya sebelum ini pernah mendirikan rumah tangga dengan seorang usahawan Malaysia iaitu Engku Emran pada September 2017 di Kuala Lumpur. Hubungan mereka bagaimanapun tidak bertahan lama dan bercerai pada Julai 2020.- KOSMO! ONLINE


Kena lebih fleksibel untuk pilih calon – Najib
Oleh ABDUL RAZAK IDRIS

31 Julai 2022, 2:04 pm
SHAH ALAM – Barisan Nasional (BN) perlu lebih fleksibel dalam pemilihan calon Pilihan Raya Umum Ke-15 (PRU-15) bagi memastikan kemenangan parti tersebut.
Menurut Pengerusi Lembaga Penasihat BN, Datuk Seri Najib Razak, formula tersebut telah diguna pakai semasa Pilihan Raya Kecil (PRK) Cameron Highland dan pemilihan calon bukan daripada MIC telah berjaya memberi kemenangan kepada BN.
“Kita perlu lebih fleksibel dalam pemilihan calon untuk kembali merampas negeri Selangor.
“Di Cameron Highland, kita telah memenangi PRK tersebut setelah memilih calon dalam kalangan orang Asli walaupun ia kerusi tradisi MIC,” katanya ketika berucap pada Konvensyen BN Selangor di Pusat Konvensyen Setia City (SCCC) hari ini.
Najib berkata, BN Selangor sudah letih menjadi pembangkang dan ini adalah masa yang tepat menjadi kerajaan semula. – KOSMO! ONLINE.


31 warga Myanmar ditahan di ladang getah
Oleh MOHD. RAFIE AZIMI

31 Julai 2022, 2:13 pm
BUKIT KAYU HITAM – Seramai 31 pendatang asing tanpa izin (PATI) warga Myanmar ditahan kerana cuba menyeludup masuk ke negara ini menerusi laluan ladang getah dekat sempadan Malaysia-Thailand di sini semalam.
Kesemua PATI terdiri daripada 21 lelaki dan 10 wanita berusia antara 18 hingga 44 tahun itu ditahan dalam kawasan tanggungjawab Briged Keenam Infantri Malaysia kira-kira pukul 9.30 pagi.
Markas Divisyen Kedua Infantri Malaysia (2 Divisyen) dalam satu kenyataan memberitahu, kumpulan PATI itu dikesan ketika cuba menyusup masuk ke negara ini melalui pagar sempadan.
“Anggota bertugas lalu menjejak dan menahan kesemua mereka yang cuba bersembunyi di kawasan semak dalam ladang getah berhampiran sempadan.
“Pemeriksaan dijalankan mendapati mereka tidak memiliki sebarang dokumen perjalanan sah,” katanya.
Menurut kenyataan itu, pihaknya merampas tiga telefon bimbit, 31 beg pakaian serta wang tunai bernilai hampir RM950. – KOSMO! ONLINE.


TDM lupus operasi ladang kelapa sawit di Indonesia
Oleh MOHD AZLI ADLAN

31 Julai 2022, 2:09 pm
KUALA TERENGGANU – Kumpulan TDM Berhad yang merupakan anak syarikat kerajaan negeri Terengganu melupuskan kesemua kepentingan ekuiti dalam dua syarikat peladangan kelapa sawit di Indonesia iaitu PT Rafi Kamajaya Abadi (RKA) dan PT Sawit Rezki Abadi (SRA).
Pengarah Eksekutif TDM, Najman Kamaruddin berkata, pemilikan masing-masing 93.8 dan 95 peratus daripada ekuiti RKA dan SRA akan dilepaskan kepada syarikat Ikhasas Sawit Sdn. Bhd. (Ikhasas Sawit) dengan pertimbangan cadangan pelupusan tunai bernilai RM115 juta.
Beliau berkata, RKA telah mengalami kerugian sejak diperbadankan sehingga tahun kewangan berakhir Disember 2020 manakala SRA pula tidak pernah mencatat keuntungan sejak awal penubuhannya.
“Selepas ini, TDM akan menumpukan sumber dan operasi syarikat di dalam negara menerusi penjimatan kos besar dan modal dijana daripada pelupusan tersebut,.
“Ia termasuk inisiatif mengoptimumkan pengeluaran hasil tanah milik syarikat di Pantai Timur dengan mempelbagaikan tanaman selain ladang kelapa sawit,” katanya di sini hari ini.
Beliau berkata demikian selepas menandatangani perjanjian jualan dan pembelian bersyarat dengan Pengarah Urusan Kumpulan Ikhasas, Tan Chee Kian.

Pada majlis sama, TDM turut menandatangani Perjanjian Perkhidmatan Pengurusan bersama PT Ikhasas Indo Makmur bagi pengambilalihan kawalan operasi ke atas aset-aset RKA dan SRA yang sedang dilupuskan.
Najman memberitahu, proses pelupusan aset-aset terbabit dijangka selesai sepenuhnya pada suku pertama tahun 2025. – KOSMO! ONLINE


SMKA Datuk Haji Abu Hassan Hj Sail terbakar
Oleh NOR AINNA HAMZAH

31 Julai 2022, 2:41 pm
REMBAU – Penduduk yang tinggal berhampiran Sekolah Menengah Kebangsaan Agama Datuk Haji Abu Hassan Hj Sail, di Pedas, di sini, gempar apabila sekolah berkenaan terbakar kira-kira pukul 1.40 petang tadi.
Salah seorang penduduk, Anis Elam, 31, berkata, dia terkejut apabila ternampak asap berkepul-kepul ke udara dan mendengar bunyi letupan lebih tiga kali.
“Saya segera meminta bantuan orang ramai menghubungi bomba. Tidak lama kemudian, pasukan bomba tiba disusuli beberapa jentera. Asap masih ada sehingga pukul 2 petang ini,” katanya ketika ditemui di sini, hari ini.
Sementara itu, tinjauan di lokasi mendapati, pasukan bomba serta jentera dari balai Bomba bantuan dikejarkan ke lokasi kejadian serta masih memadam kebakaran.
Sementara itu, ibu bapa yang ingin menghantar anak ke sekolah asrama berkenaan juga diarah pulang susulan asrama terbakar. – KOSMO! ONLINE.


Jokowi minta tidak terburu-buru pilih calon pilpres
Oleh KOSMO!

31 Julai 2022, 2:00 pm
JAKARTA -Presiden Joko Widodo (Jokowi) dikatakan meminta penyokongnya supaya tidak tergesa-gesa mengarahkan sokongan kepada calon presiden bagi pilihan raya presiden (pilpres) 2024, lapor stesen penyiaran CNNIndonesia, kelmarin.
Kenyataan itu dibuat ketika Jokowi mengadakan jamuan makan bersama penyokong politiknya di Istana Presiden Bogor kelmarin.
Ketua Umum Arus Bawah Jokowi, Michael Umbas berkata, Jokowi meminta mereka semua supaya fokus membantu program kerajaan.
“Beliau berpesan kepada pengikutnya untuk tidak terburu-buru.
“Jokowi juga menegaskan sekali lagi agar mereka tidak terlibat secara langsung dalam politik,” kata Umbas.
Sebaliknya, Jokowi meminta pengikutnya untuk fokus memperbaiki ekonomi. Lebih-lebih lagi, ketika ekonomi global mengalami kejutan.

Umbas berkata , Jokowi juga meminta penyokongnya akan setia menyokong tindakan  pemerintah.
“Presiden berharap semua penyokong akan kekal bersatu dan membantu pemerintah,” katanya.
Jokowi menjemput 33 penyokong daripada 17 organisasi ke Istana Presiden Bogor kelmarin dan mengadakan mesyuarat tertutup selama dua jam.
Setiausaha Agung, Projo Handoko mengakui terdapat perbincangan berhubung pilpres  2024.
Para sukarelawan melaporkan rancangan untuk merekrut nama calon presiden melalui perbincangan di 34 wilayah.
“Memang benar kami berbincang mengenai pemilihan calon presiden melalui Musyawarah Rakyat atau Musra” kata Handoko. – Agensi


Akta Produk Tembakau dan Merokok perlu dinilai
Oleh ISKANDAR SHAH MOHAMED

31 Julai 2022, 2:00 pm
KUALA SELANGOR – Penguatkuasaan Akta Produk Tembakau dan Merokok perlu dibuat penilaian secara menyeluruh sekurang-kurangnya bagi setiap tiga tahun selepas Rang Undang-Undang (RUU) itu diluluskan.
Bekas Menteri Kesihatan, Datuk Seri Dr. Dzulkefly Ahmad berkata, langkah itu bertujuan mengenal pasti tahap keberkesanan dan impak pelaksanaan undang-undang baharu berkenaan.
Katanya, beliau yang turut menganggotai Jawatankuasa Pilihan Khas Parlimen (PSC) Kesihatan, Sains dan Inovasi sudah menyatakan pandangan dan input mengenai RUU itu kepada Menteri Kesihatan, Khairy Jamaluddin.
“Kita secara prinsipnya menyokong Akta Produk Tembakau dan Merokok namun segala aspek pelaksanaannya perlu diperhalusi dan dibahaskan nanti.
“Ia termasuk evaluasi atau penilaian yang harus dilakukan jawatan kuasa terlibat sekurang-kurangnya dalam tempoh setiap tiga tahun,” katanya ketika ditemui pada program Kempen Derma Darah dan Sihat Ijok di Sekolah Jenis Kebangsaan Cina (SJKC) Ijok di sini, hari ini.
Semalam, Kementerian Kesihatan Malaysia (KKM) memberi jaminan kerajaan akan menyemak semula akta yang dicadangkan dibuat selepas 10 tahun dikuatkuasakan. – KOSMO! ONLINE.


Liga Super: JDT menang bergaya 5-0 ke atas KL City FC
Oleh MOHAMAD FAIZAL HASHIM

1 Ogos 2022, 10:39 pm
ISKANDAR PUTERI – Hector Bidoglio mengorak langkah kanan apabila memulakan kariernya sebagai pengendali Johor Darul Ta’zim (JDT) dengan kemenangan bergaya 5-0 menjinakkan Kuala Lumpur (KL) City FC di Stadium Sultan Ibrahim, di sini malam ini.
Ayam tambatan Harimau Selatan, Bergson Da Silva muncul wira pasukan apabila meledak dua gol pada babak pertama bagi memudahkan laluan JDT mengutip tiga mata.
Skuad kendalian Bidoglio dilihat lebih mendominasi permainan pada babak pertama sekali gus menenggelamkan aksi pasukan bimbingan Bojan Hodak yang cuba mengejutkan pasukan tuan rumah.
Pengadil perlawanan, Mohd. Fusser Mad Salleh menjadi tumpuan apabila menukar keputusan dengan menghadiahkan penalti kontroversi buat JDT setelah Fernando Forestieri dikasari Giancarlo Gallifuoco.
Peluang itu tidak disia-siakan Bergson apabila bijak memperdayakan Kevin Ray Mendoza untuk meletakkan JDT di hadapan pada minit ketujuh.
Pada minit ke-25, Bergson menambah jaringan hasil umpanan Corbin Ong dan sentuhan pertamanya membolehkan penyerang kelahiran Brazil itu melepasi kawalan Gallifuoco dan Kamal Azizi Zabri sebelum melepaskan rembatan lerek menewaskan Mendoza.

KL City turut berupaya mengatur serangan ke arah kubu JDT menerusi gerakan Jordan Mintah dan Paulo Josue namun ketumpulan serangan menyaksikan gawang yang dikawal Farizal Marlias sukar dibolosi.
Sebelum tamat babak pertama, Bergson hampir melengkapkan hatriknya menerusi gerakan satu dua dengan Forestieri namun rembatannya sekadar menggegar sisi gawang lawan.
Bersambung babak kedua, tidak banyak perubahan yang dilakukan pasukan pelawat untuk bangkit pada perlawanan itu setelah JDT terus mendominasi permainan.
KL City terus berada di kedudukan sukar apabila skuad Harimau Selatan sekali lagi dihadiahkan sepakan penalti oleh pengadil perlawanan setelah Arif Aiman Hanapi diterjah oleh Anwar Ibrahim dalam kotak penalti.
Leandro Velazquez yang diberikan tanggungjawab untuk mengambil sepakan penalti kedua pada minit ke-55 mudah menewaskan Mendoza biarpun penjaga gol itu sudah merebahkan badan ke posisi yang tepat.
Hodak dilihat sudah buntu untuk bangkit pada perlawanan itu setelah pemain terus beraksi longlai menjadikan JDT terus bernafsu melancarkan serangan untuk menambah jaringan.
Forestieri akhirnya berjaya meletakkan namanya dalam senarai penjaring apabila gerakan satu dua bersama Velazquez berjaya memerangkap barisan pertahanan lawan sebelum melepaskan rembatan menerjah jaring pada minit ke-70.
Safawi Rasid yang dibawa masuk ketika permainan berbaki 10 minit itu melengkapkan malam indah buat Bidoglio apabila menjaringkan gol kelima perlawanan menerusi rembatan deras dari luar kotak menewaskan Mendoza pada minit ke-83. – KOSMO! ONLINE


Liga Super : TFC akur diikat PJ City
Oleh TENGKU DANISH BAHRI TENGKU YUSOFF

1 Ogos 2022, 11:47 pm
KUALA NERUS – Terengganu FC (TFC) terus kemarau kemenangan apabila terikat tanpa jaringan dengan PJ City FC dalam aksi Liga Super di Stadium Sultan Mizan Zainal Abidin di sini sebentar tadi.
Bagaimanapun, satu mata diperolehi itu berharga membawa skuad Sang Penyu melonjak ke tangga lima Liga Super susulan kekalahan Kedah Darul Aman dan KL City FC kepada lawan masing-masing.
Babak pertama dikuasai TFC yang mula mencemaskan kubu pelawat menerusi Kipre Tchetche namun kapten pasukan itu mensia-siakan hantaran Azarul Nazarith Azhar dari sebelah kanan pada minit ke-13.
Peluang terbaik TFC menjelma lagi pada minit ke-33 namun rembatan Tchetche ditepis Kalamullah Al-Hafiz sebelum tolakan Faisal Abdul Halim pula melambung tinggi walau pun bekas penjaga gol negara itu sudah tertewas.
Kalamullah kemudian terus cemerlang menafikan percubaan Petrus Shitembi (m-32) dan Nik Sharif Haseefy Mohd. Lazim (m-37) untuk membawa kedudukan terikat 0-0 ke bilik persalinan.
TFC mengekalkan rentak agresif selepas rehat malangnya deretan peluang menerusi Shitembi pada minit ke-56 dan Tchetche pada minit ke-62 juga berjaya diselamatkan Kalamullah.

Keghairahan TFC hampir diperangkap serangan balas PJ City melalui Darren Lok yang menggelecek berjaya penjaga gol mujur tolakan pemain itu sekadar menggegar jaring tepi pada minit ke-63.
Malam serba tidak menjadi buat TFC setelah tandukan Manuel Ott dan gerakan Mohd. Syafik Ismail di hujung permainan dihalang Kalamullah untuk kedudukan 0-0 kekal sehingga wisel penamat ditiupkan. – KOSMO! ONLINE